
Cy apprès s'ensuit le contenu du saint voyage 
de Jherusalem et le chemin pour aller a Saincte 
Catherine du mont de Synay et ainsi a Saint 
Anthoine et Saint Pol es loingtains desers de 
Egipte ; lequel saint voyage a esté fait par 
monseigneur d'Angleure et autres de sa compagnie 
en l'an mil .IIJcIIIJxx. et .XV., en et par 
la maniere qui s'ensuit. 

Et premiers, nous partismes d'Angleure sur Aulbe le .XVJe. jour du mois de juillet l'an mil .IIJcIIIJxx. 
et .XV., 
pour aller ou saint voyage du Saint Sepulcre en la saincte 
cité de Jherusalem, et pour aller a Saincte Katherine du 
monlt de Synay es desers d'Arrabe, ou gist la plus grant 
partie du corps de ladicte saincte Katherine, et pour aler 
a Saint Anthoine et Saint Pol, premier hermite es desers 
d'Egipte. 

Premierement, nous venismes d'Angleure a Troyes ; 
de Troyes a Chastillon sur Seine ; de Chasteillon a la 
maison de Froit Mantel ; d'illec a Floré sur Ource ; de 
Floré a Beaune ; de Beaune a Challon sur la Sone ; de 
Chalon ou peage de Tornus ; d'illec a Saint Thivier ; 
de Saint Thivier a Bourc en Bresse ; d'illec au Pont 
d'Eing ; d'illec a Rossillon. De Rossillon venismes a 
Balées ; de Balées a Pierre Chastel ou nous passasmes le 
Rosne ; de Pierre Chastel a Yenain ; d'illec au Monlt du 
Chat ; apprès a Chambry en Savoie ; d'illec a Monlt 
Melian ; apprès a Aigue Belle ; d'illec a la Chambre, a 
Saint Jehan de Morienne ; apprès a Saint Gelin ; d'illec 
a Saint Michel ; apprès a Fourniaux ; d'illec a Lunebourc, 
qui est au pié du mont Seny ; d'illec a la Ferriere ; apprès 
a Suyze, qui est au pié du dit monlt ; d'illec a Saint Anthony, 
a Villaines, a Monlt Callier, a Lyer en Pymont. 
D'illec venismes a Ast le jeudy .XXIXe. jour dudict mois de 
juillet, et y sejournasmes demy journée. De Ast venismes 
a Felisson ; d'illec a Alixendre ; d'illec a Basseguenigne, 
a Saint Eleazar. D'illec venismes a Pavye le sabmedy 
ensuivant .XXXJe. jour de juillet. Illec vendismes nos chevaulx, 
et y sejournasmes deux jours. Et illec mesmes 
nous louasmes une barque pour nous mener jusques a 
Venise par la riviere du Paust qui moult est grosse. 

Nous partismes de Pavye, qui est tresgrosse, belle 
et bonne cité, le mardy ensuivant .IIJe. jour d'aoust ; et 
entrasmes en ladicte barque pour venir a Venise. Et 
venismes au giste cedit soir a Plaisance, qui est grande 
et belle cité ; de Plaisance a Cremonna, qui est cité 
grande et belle ; d'illec a Peticolle ; après a Wastala, au 
Pont d'Ueil : cedit pont est tout de fust et est moult 
bel et moult fort. Du Pont d'Ueil a Briguefort : illec est 
ung autre pont tresfort que l'en appelle le pont de 
Mente, lequel est tresbel et tresfort, et est la premiere 
entrée de la terre de monseigneur de Tarante. Illec fault 
monstrer bullettes et lettres. De Briguefort a Gouverno, 
un autre fort chastel ; d'illec a Cermeu, ung autre fort 
passage : et est l'entrée de la terre de monseigneur le 
marquis de Ferrare. D'illec au pont d'Escure : illec 
fault monstrer lettres et prendre bullettes, et porter en 
la cité de Ferrare qui est a deux lieues du rivage, laquelle 
est tresgrosse et tresbelle cité. Du pont d'Escure a Corbe 
d'Essure, et apprès a Corbe d'Esson. Et par tous lesdits 
passages fault monstrer lettres et bullettes, qui les 
a ; et qui n'a lettres de past, sy faut il payer la gabelle 
partout. De Corbe d'Esson a Cluge ; de Cluge a 
Venise. 

Nous arrivasmes a Venise le lundi .IXe. jour d'aoust 
laquelle est tresexcellante, noble, grande et belle cité, 
toute assize en mer. En ladite cité de Venise a moult de 
belles eglises, esquelles nous furent monstrées plusieurs 
sainctes reliques, desquelles les noms sont cy apprès 
escrips. 

Premiers, en l'eglise Saint George est le bras de 
monseigneur saint George ; item, le bras de madame 
saincte Lucie ; item, les deux chiefz de saint Cosme et 
saint Damien ; item, le corps de saint Pol martir, duc 
de Bourgongne. 

Item, en l'eglise de monseigneur Saint Nicolas, est 
le bourdon de saint Nicolas ; item, ung de ses gros dans ; 
item, ung de ses dois ; item, la main de Prophire l'evesque, 
qui baptisa saincte Katherine ; item, la cruche a deux 
menevelles, qui est de mette a maniere de voirre, en 
laquelle Nostre Seigneur Jhesus Crist mua l'eaue en vin ; 
item, les piez de Marie Egiptienne ; item, l'oreille de 
saint Pol l'appostre ; item, la pouldre de la char rostie de 
saint Laurent. 

Item, a Mara, en l'eglise des Innocens, a moult 
grant quantité des os Innocens en une huche. 

Item, a Saincte Marie Cresequier est le corps de 
saincte Barbe, vierge ; item, l'os de la cuisse de saint 
Christofle et l'un de ses dens ; item, l'os de l'un des bras 
saint Laurent ; item, l'os de l'un des bras de saint Jaques 
le Petit ; item, le chief de saincte Sabine. 

Item, en l'eglise de Saincte Lucie est le corps de 
saincte Lucie. 

Item, a Saint Perre le Chastel est la pierre sur 
quoy il fut lappidés. 

Item, a Saincte Marie Celeste est la jambe de 
monseigneur saint Laurent le martir. 

Item, a Saint Zacarie est le corps de saint Zacarie, 
pere de monseigneur saint Jehan Baptiste ; item, le corps 
de saint Gregoire, evesque ; item, trois des caillotz dont 
saint Estienne fut lappidez. 

Item, en l'eglise de Saint Daniel est le corps de 
saint Jehan le martir. 

Item, en l'eglise de Saincte Helaine est le corps de 
saincte Helaine ; item, une croix double faicte de la vraie 
Croix de Nostre Seigneur Jhesus Crist, laquelle ladicte 
saincte Helaine avoit usage de porter en sa main par 
devocion ; item, l'os de la gorge saincte Marie 
Magdelaine. 

Item, en l'eglise de Saint Marc de Venise, le corps 
dudict saint Marc, qui moult est belle et noble chose. 

Item, en la Maison Dieu de Venise est l'un des 
gros dans d'un jayant c'om appeloit Goliast, lequel jayent 
David occist. Et sachiés que icellui dent a plus de demy 
pié de long, et si poise douze livres : sy ne vous merveillés 
mie de la grandeur ne du poix d'icelle dent, car la Saincte 
Escripture fait mencion que pour le temps du roy Saül, 
premier roy des Hebrieux, il avoit assemblé grant ost 
contre les Philistiens, entre lesquelz estoit icelluy Goliast 
qui aloit disant, chascun jour, et criant aux Ebrieux que, 
s'il y avoit nul Ebrieu qui vousist combatre a lui, seul 
a seul, cellui d'eulx qui auroit victoire, l'autre partie 
seroit serve et subjecte au vainqueur. Ainsi aloit criant 
chascun jour icellui Golias entre les deux ostz ; mais il n'y 
ot ne le roy Saül ne aultre Ebrieu qui audit jayant se 
osast combatre ; et moult le doubtoient pour sa grant 
puissance. Il avoit six couldes et une paulme de hault 
qui font seize arpens a main. Sa cotte d'acier dont il 
estoit armé, pesoit .Vm. sicles, qui vallent autent comme 
.Vm. onces. Le fer de sa lence pesoit .VIc. sicles ; le fust de 
sa lence estoit aussi gros quasi liciatorium texencium. 
David, qui adont gardoit les bestes de Gessé son père, et 
qui estoit le plus jeusne de ses freres qui estoient en l'ost 
dessusdit, oyt les paroles que celluy jayant aloit disant, 
comme dit est. Sy lui vint adont voulenté de combatre 
cellui jayant, dont ses freres et autres le blasmoient tresfort. 
Sy fut David armé des armes mesmes du roy Saül ; 
mais, pour ce qu'il n'en estoit pas usagés, ne lui furent 
pas aisées a porter ; sy les mist jus et print son baston 
dont il gardoit ses bestes, et sa pennetiere, et .V. caillios 
dedens, et une fonde en sa main ; et en tel estat s'alla 
combatre contre Golias le jayant, qui moult ot grant 
despit d'icellui David, quand il le vit venir contre lui. 
Sy l'ataigny David d'une pierre ou front, dont il chut a 
terre, et en la fin David lui coppa la teste de son espée 
mesmes : dont les Philistiens furent si esbays qu'ils s'en 
fouyrent tous, et ceulx qui ne porent fouyr, les Ebrieux 
les chasserent, et moult en occistrent. 

Item, le vendredi .XIIJe. jour d'aoust, nous alasmes 
de Venise a Padowa par eaue, pour estre a ung champ de 
bataille, qui illec se devoit faire de messire Bouciquault 
et de messire Galiache de Mentowa ; lesquelz furent ou 
champ moult noblement appareilliés pour combatre. 
Mais monseigneur de Padowa, devant qui ilz estoient 
liez, et monseigneur de Mentowa ne les laisserent combatre : 
ainssois en firent bonne paix. 

A Padowa, en l'eglise de Saint Anthoine frere 
mineur, nous fut monstré son propre corps, non pas 
tout a plain, mais bien veismes plusieurs os de ses membres 
qui autres fois ont esté emblés et qui par miracle 
ont esté raportés : c'est a savoir l'un de ses dois et le 
charrey avec tous les dens dessoubz ; item, ung verre 
qui est assis en argent pour le miracle dudit saint ; item, 
l'oreille de saint Pol l'apostre ; item, plusieurs os de saint 
Laurent. 

Apprès ces choses, retournasmes en galée sur mer, 
le dimenche .XXIXe. jour d'aoust, pour passer la mer. Et le lundi matin nous partismes du port de Venise ; sy / arrivasmes a Paula, qui est 
a cent .M. oultre Venise, le 
mardi ensuivant, darrien jour d'aoust. 

Paula est cité assés bonne ; mais elle fut jadis meilleur, 
car elle fut destruicte pour le temps de la guerre des 
Genevois et des Veniciens. Et dehors la cité, devers la terre, 
a une tresbelle fonteine d'eaue doulce devant laquelle a 
ung tournoyement, par lequel appert bien qu'il fut jadis 
moult bel et fait de grant richesses et seignorie. Et le fist 
faire Rolant, si comme l'en dit, et encore l'appellent aujourd'uy 
le palaix Rolant. Et dehors ledit palaix, vers la 
marine, a moult grant quantité de monumens de pierre 
entaillée couvers, et sont sur terre : et y en peut bien avoir 
environ .IIIJc. ; et dedens les aucuns voit l'en les os des 
chrestiens qui illec furent mis après une grande desconfiture 
que mescreans y firent. Plusieurs y a desdits monumens 
que l'en ne peut veoir dedans, car ilz sont trop 
couvers. La cité de Paula est soubz la seignorie de 
Venise. 

Item, le mercredi premier jour de septembre, partismes 
de Paula, et arrivasmes tantost a une petite isle 
qui a nom Insule, tout près de Paula ; et la fist on la 
monstre des marigniers devant le capitaine des galées. 

Cedit jour mesmes partismes d'illec et arrivasmes 
a Corfo le lundi ensuivant .VJe. jour de septembre. Corfo 
est une isle qui est soubz la seignorie de Venise, et y a 
une cité qui a nom Corfo, .VJc. mille oultre Paula. 

Entre Paula et Corfo a une isle deshabitée que 
l'en appelle Cazopoly. En laquelle isle il y a chappelle 
de Nostre Dame, que l'en appelle Nostre Dame de Cazopoly. 
En laquelle chappelle, devant l'ymage, a une lampe 
plaine d'uille ; et y a ung figuier devant ladite chappelle 
dont le bois, quant il est mouillés en l'uille d'icelle 
lampe, guarist de fievres ; et y a moult grant pelerinage. 
Celle isle a toute deshabitée ung serpent qui y est et n'y 
laisse vivre nulle creature fors ceulx qui habittent en ladite 
chappelle. 

Nous partismes de Corfo le mardy ensuivant, .VIJe. 
jour de septembre et vigille de Nostre Dame ; et errasmes 
par mer, tant a voille comme a rames, jusques au 
sabmedy ensuivant que nous arrivasmes en une isle qu'on 
appelle Chifornia. Et arrivasmes droit a une belle fonteine 
d'eaue doulce ou il ot jadis une ville que l'en appeloit 
Alexandria. Illec n'abite nulz. Mais assés tost apprès 
que nous feusmes illec arrivés, nous vindrent hommes et 
femmes qui aporterent pain fretz, gelines, raisins et autres 
pourveances a vendre ; car icelle isle est bien peuplée 
et plentureuse de moult de biens. Illec sejournasmes deux 
jours, pour le vent qui nous estoit contraire. 

Le dimanche ensuivant, .XIJe. jour de septembre, 
partismes d'icelle fonteine et singlasmes oultre. 

Et le mercredi ensuivant, passasmes par devant 
Licardia, ung bel chastel qui siet en la Morée. Sy arrivasmes 
a Modin le mercredi ensuivant, .XVe. jour de 
septembre. 

Modin est cité belle et bonne, et moult forte ; et est 
.IIJc. milles outre Corfo. Modin est soubz la seignorie de 
Venise. 

Le jeudi ensuivant, .XVJe. jour de septembre, partismes 
de devant Modin, et singlasmes par mer jusques 
au dimenche au soir, .XIXe. jour dudit mois, que nous 
arrivasmes a Rodes. 

Nous arrivasmes a Rodes le dimenche, .XIXe. jour 
de septembre, par nuit. Et se hurta nostre galée en terre, 
cedit soir, tout près du port de Rodes ; et convint que 
trois des autres galées venissent retirer la nostre en mer : 
sy ne fut point dommagée, car c'estoit sablon, mais elle 
avoit esté dommagée le soir devant, par une fortune 
qu'il fist en mer, moult grosse. 

L'isle de Rodes est moult grande et moult bien 
peuplée de gens qui sont Grecs. Et sachiés qu'il y croist 
de tresexcellans vins et grant plenté, et si y a moult 
beaulx jardins et beaulx arbres portans fruis, comme 
figues et autres arbres. 

La cité de Rodes est grande, belle et bien fermée ; 
et moult y a d'eglises tant catholiques comme 
grecques. 
Le chastel de Rodes est merveilleusement bel, noble, 
grant et fort. Dedans lequel est la demorance des seigneurs 
freres de Rodes qui y sont demorans bien deux 
cents et plus. Dedens cedit chastel est l'Ospital de saint 
Jehan que l'en appelle l'Enfermerie, ouquel povres et 
riches sont noblement gouvernés quant ilz sont malades. 
Apprès y est l'eglise de monseigneur Saint Jehan 
Baptiste, laquelle est moult belle et devoste, et moult y 
font les freres beau service ; et y viennent tous les freres 
oyr le service continuellement. En celle eglise nous 
furent monstrées plusieurs saintes reliques et joyaux qui 
sont cy apprès escrips : 

Premiers, une croix d'arain, qui est moult digne et 
de grant vertu, laquelle fut faicte du bacin en quoy Nostre 
Seigneur lava les piez a ses appostres. Item, le bras 
destre de saint Bertholomi. Item, ung moult riche et 
moult noble drap ouvré de fin or tiré, lequel saincte Helene 
fist de ses propres mains. Item, une espine de la 
digne couronne de Nostre Seigneur Jhesus Crist, dont il 
fut couronnés, laquelle digne espine est moult noblement 
envaissellée en argent ; et sachiés qu'elle florist chascun 
an, au jour du Grant Vendredi, a heure de midi, et ainsi 
la veismes nous toute florie le jour du Grant Vendredy, au 
retourner a Rodes. Item, ung des deniers de saincte Helene 
envaissellé en plomb, sur lequel on fait les bullettes 
de Rodes qui sont de si grant vertu ; et les fait on le jour 
du Grant Vendredi. Item, en deux croix d'argent a deux 
croix de la sainte vraye Croix de Nostre Saulveur Jhesus 
Crist. 

Nous partismes de Rodes le lundi ensuivant, 
.XXe. jour dudit mois de septembre, et cedit jour passasmes 
par devant Chastiau Rouge qui est cent .M. oultre Rodes 
et est de la seignorie de Rodes. Apprès passasmes 
par devant le gouffre de Sathalie ; apprès passasmes par 
devant l'isle de Chipre. 

Et le vendredi ensuivant, .XXIIIJe. jour dudit mois, 
arrivasmes a Baruth. Baruth est belle cité ; mais elle fut 
jadis plus belle qu'elle n'est a present, et n'y habite que 
Sarrazins. Illec est le port de Damas, la noble cité de Surye. 


Dehors Baruth, environ une lieue, est le lieu ou 
saint George occist le serpent. Et en celle place il a une 
chapelle qui a de longueur .XL. piez ; et au dehors l'eglise, 
tout près du mur, est le lieu ou le serpent fut occis, et 
est celui lieu plus bas que l'autre place, dès le jour que 
ledit serpent y fut occis. Et fut faicte celle chappelle de 
la longueur dudit serpent, laquelle saincte Heleine fist 
faire ; et dedens ladicte chappelle devant l'autel a ung 
petit pillier de marbre blanc, lequel saincte Helene y mist 
de ses propres mains ; et garist ledit pillier de fievres. 

Item, en retournant d'icelluy lieu vers Baruth sur 
le chemin près de la cité, environ demye lieue, a deux 
grans arvos fais a voste tournée ; et dessoubz a en maniere 
d'une terrace, sur laquelle terrace la pucelle se seoit 
le jour qu'elle cuidoit estre devorée en attendant ledit 
serpent. Et tout devant icellui lieu, en ung jardin est le 
propre olivier qui encores porte sainctes feulles tous les 
ans, auquel saint George lya son cheval quant il ala 
parler a la pucelle dessoubz l'arvial. Et d'icelluy arbre 
prent on qui veult par devotion, et pour ce ne laisse 
point a porter son fruit. 

Item, en la cité de Baruth est l'eglise de monseigneur 
Saint George. Item, l'eglise de Sainte Barbe ; et 
au dehors en une estroicte rue a ung petit pillier de 
marbre de plusieurs couleurs, sur lequel saincte Barbe ot 
coppée la teste ; et est le dit pillier jusques au jourd'uy 
coulourés de son sang. 

Item, encore en ladicte eglise de Saint George est 
la fonteine de monseigneur saint George, laquelle il fist 
de sa lence dont il tua le serpent. Celle fonteine est 
moult bonne et en boit on par devocion. 

De Baruth jusques a Damas a trois journées et 
demye par terre. 

Nous partismes de Baruth le dimanche .XXVJe. 
jour de septembre ; et le lundi ensuivant passasmes par 
devant Sur en Surye qui est grande cité destruicte, et n'y 
habite que Sarrazins. 

Apprès passasmes par Dyacre ; apprès par devant 
Chastel Carmelin et par devant Chastel Pelerin ; et arrivasmes 
a Jasfe le jeudi darrenier jour de septembre, qui 
est le port ou l'en descend a terre pour aller en la saincte 
cité de Jherusalem. 

Le vendredi ensuivant, premier jour d'octobre, 
nous issismes de galée et descendismes a Jasfe. Jasfe fut 
jadis cité bonne et grande, mais a present elle est toute 
deshabitée. 

A Jasfe est le lieu ou saint Pierre ressuscita Tabita, 
la damoiselle des appostres. Et illec près en la marine 
peschoit saint Pierre. Item, tout au dessus de la montaigne 
ont les pelerins usage de dormir en une chappelle de 
saint Pierre, ou l'en ne tient riens honnestement. 

Item, de Jasfe nous allasmes a Rames cedit vendredi 
mesmes. Rames est une cité belle et bonne et bien 
marchande, et est moult fort peuplée et habitée de Sarrazins. 
En celle cité a une eglise de Saint George. 

Et au dehors de la cité, environ lieue et demye, a 
une grosse ville champestre ou il a une eglise de Saint 
George dont la plus grant partie est abatue, laquelle fut 
jadis moult noble et moult belle ; et en icelle eglise devant 
le grand autel est le lieu ou saint George fut decolé. 

Item, tout près d'illec est le chastel que l'en 
appelle Emaüs, duquel l'Euvangile fait mencion que les 
pelerins congnurent Nostre Seigneur a briser le pain le 
jour de Pasques, apprès la Resurrection. 

Item, a Rames est le sepulcre de Marie Cleophe. 

Item, a Rames fut nez le bon Joseph de Barimathie, 
qui Nostre Seigneur Jhesu Crist descendit de la 
croix et ensevelit en son monument. 

Nous partismes de Rames le lundi ensuivant, .IVe. 
jour d'octobre, devant le jour, et venismes devant la 
saincte cité de Jherusalem a heure de vespres, et descendismes 
en ung lieu clos de murs que l'en appelle le 
Chastel David, au dehors dudit Jherusalem. 

Tantost apprès partismes d'illec tout a pié, et par 
le congié du lieutenant du Soudam entrasmes a la saincte 
cité de Jherusalem a heure de vespres basses, et fusmes 
tous haubergez et logez en l'Ospitail ouquel de present 
est usage de loger les pelerins. 

Le mardy ensuivant, .Ve. jour d'octobre, environ 
trois heures avant le jour, nous mena le gardien de 
l'eglise du Saint Sepulcre faire la saincte serche que l'en 
peut et doit faire ou saint voyage de Jherusalem, en la 
maniere qui s'ensuit. 


Et en tous les lieux ou les croix sont signées, il y 
a pardon de peine et de coulpe ; et es autres lieux qui 
point ne sont signez, quelxconques ilz soient, il y a 
pardon sept ans et .VIJXLnes.. Et furent données lesdictes 
indulgences de saint Selvestre, pape, a la priere et requeste 
de saincte Helene et de saint Constantin, son fils, 
empereur de Constantinoble. 
In nomine Domini, Amen. 

Premiers, nous mena ledit frere gardian, lequel 
estoit moult bonne et honneste personne, devant l'eglise 
du Saint Sepulcre ou Nostre Seigneur Jhesu Crist reprint 
la croix sur ses espaulles, que Simon avoit apportée, auquel 
Simon les Juifz lui firent apporter pour ce qu'il 
savoit bien que luy et ses enfens amoyent Nostre Seigneur, 
et pour luy faire grant honte lui firent porter plus 
que pour aidier a Nostre Seigneur ; et illec ou Nostre 
Seigneur reprint la croix a une pierre quarrée d'environ 
pié et demy de tous lez, assise plus bas que les autres 
pierres d'entour, sur laquelle estoit le pié de la croix 
quant Nostre Seigneur la reprint pour porter sur le monlt 
du Calvaire. 

Item, de la en alasmes en une rue par laquelle 
Nostre Seigneur passa quant on le menoit crucifier. 

Et en celle mesme rue nous monstra ou la croix 
fut donnée a Simon, comme dit est : pardon .VIJ. ans et 
.VIJXLnes. ; et ainsi en ladite rue. 

Item, ung peu plus amont en celle mesme rue est 
le lieu ou Nostre Seigneur Jhesu Crist dist aux femmes 
qui ploroient apprès lui quant on le menoit crucifier : 
« Ne plorés pas sur moy, mais plorés sur vous et sur vos 
enfens. » 

Item, en alant oultre au contremonlt, a la destre 
partie est la maison ou Nostre Dame monta sur les degrez 
pour veoir son cher enfant quant on le menoit cruxifier, 
car si grant peuple le suyvoit que en nulle maniere 
elle ne le povoit approchier ne veoir. Dedant la dite 
maison n'abite nully de present ; si y a une grant montée 
de degrez devant la dite maison. 

Item, en allant tousjours au contremont d'icelle 
rue, a dextre partie, a une maison en laquelle la doulce 
vierge Marie apprint a l'escolle. 

Item, en icelle mesme rue est la place ou Nostre 
Dame cheit pasmée quant elle vit son chier filz 
crucifier. 

Item, en la dite rue, a la senestre partie, est la 
maison de Pilate ou Nostre Seigneur Jhesu Crist fut 
faulcement accusés et a mort jugés ; en icelle maison 
n'entre nulz chrestiens pelerins, et est l'entrée dudist 
hostel murée. 

Item, en alant tousjours amonlt par cettedite rue 
est la maison de madame saincte Anne, mere de Nostre 
Dame. En icelle maison fut née la doulce vierge Marie ; 
si n'y osent entrer nulz chrestiens, et y ont fait les Sarrazins 
de novel ung mustat, c'est a dire le lieu ou ilz font 
leurs oroisons. 

Item, en alant tousjours contremonlt d'icelle rue 
est la maison ou le roy Herodes demoroit, et la fut 
menez Nostre Seigneur Jhesu Crist au commandement 
de Pilate, qui le fist vestir de robe blanche comme cellui 
qu'il reputtoit pour fol. 

Item, au dehors de la saincte cité a issir par icelle 
mesme rue, en alant celluy chemin, a destre partie est le 
lieu que l'en appelle en l'Euvangile probatica piscina, 
ouquel Nostre Seigneur guery celuy qui languissoit, 
en disant : Tolle grabatum tuum et ambula. 

Item, au partir d'icellui lieu en descendant oultre, 
a main senestre, est le lieu ou saint Estienne fut lappidez, 
et est la place toute de roches ; et y a une roche 
plus haulte que les aultres, sur laquelle se seoit saint 
Pol l'appostre qui les vestemens des tirans gardoit cependent 
qu'ilz lappidoient saint Estienne. 

Item, tout près de la, en descendant bas a destre 
partie, est le lieu ou l'en dit que l'un des fustz de la 
vraye Croix fut prins, c'est assavoir le fust qui aloit du 
long de la croix ; et estoit mise celle piece de bois en ce 
lieu pour planche a passer ung petit ruissel qui est 
appellés Cedron. Cette vallée est nommée en la Saincte 
Escripture le val de Jesaphat, qui fait mencion que le 
general jugement y sera tenus. 

Item, en alant oultre a senestre partie ung pou 
plus bas, a une belle fonteine en une belle place. En 
celle place y a une moult grante et parfonde volte et y a 
.XLIIJ. degrez a descendre ; en celle volte a tresnoble 
lieu et devost et tresdigne, car le sepulcre de la benoiste 
vierge Marie y est enclos dedens une petite chappelle 
qui est a destre main en devalant en icelle volte ; en laquelle 
chappelle a deux huis bien petis. Et sachiés 
que la dite volte est bien voltée et bien ouvrée, et y a 
une bonne fonteine tout dedens ycelle volte dont l'en 
boit qui veult par devocion ; et si y a ung autel tout 
enmy. 

Item, a issir hors d'icelle devoste chappelle et 
volte, a main senestre, loing de l'autre environ .XV. ou 
.XVJ. pas, a une volte assés obscure en laquelle Nostre 
Seigneur Jhesu Crist ora a Dieu le Pere par trois fois 
quant il dist : Pater, sy possibile est, transseat a me 
calix iste ; non mea sed tua volumptas fiat. Et illec 
mesmes sua goutes de sang en terre pour la paour de la 
mort. 

Item, ung pou dessus au partir d'icellui lieu, a 
senestre partie, est le lieu ouquel Nostre Seigneur Jhesu 
Crist laissa ses appostres quant il alla aorer au lieu 
devant dit ; et illec s'endormirent les appostres et Nostre 
Seigneur leur dit : « Ne dormés mye, car l'eure approche, 
etc. » 

Item, ung pou plus oultre, a senestre partie est 
Gessemany ; illec est le jardin ouquel Nostre Seigneur 
Jhesu Crist fut prins quant Judas l'ot baisié a heure de 
minuit, a glaives et lanternes. 

Item, en celluy jardin a l'un des boutz est le lieu 
ou saint Pierre cospa l'oreille de Malcus, et dist Nostre 
Seigneur a saint Pierre : Mitte gladium tuum in vaginam, etc. Et illec mesmes fut liez Nostre Seigneur. 

Item, ung pou oultre en montant vers Galilée, a 
destre partie, a une grosse pierre sur laquelle avoit 
Nostre Dame acoustumé de reposer, quant elle faisoit la 
saincte serche apprès l'Assencion Nostre Seigneur Jhesu 
Crist, son chier enfant. 

Item, tout près d'illec a senestre partie, est le lieu 
ou Nostre Dame laissa cheoir sa saincture a sainct 
Thomas quant les sains Anges l'emporterent ou ciel. 

Item, ung pou dessus est la place ou Nostre 
Seigneur se arresta et ploura trois goutes de sang et 
plus sur la cité de Jherusalem, quant il dit : Quia si cognovisses et tu, etc. 

Item, en montant amonlt vers Galilée, a la 
senestre partie est le lieu ou les anges apporterent a 
la doulce vierge Marie la palme, le jour de son Assumption, 
en signe son trespassement. 

Item, pou plus oultre en alant ou monlt de Galilée, 
est le lieu ouquel Nostre Dame commança a faire 
penitence. 

Sur ledit monlt de Galilée est le lieu ouquel 
Nostre Seigneur Jhesu Crist se apparut a ses appostres 
apprès sa Resurrection. 

Dessus cedit monlt de Galilée voit l'en tout a 
plain le temple de Dieu et de Salomon, ou il a bien, 
tous temps, .XIIm. lampes ardans, et a tous les jours 
que les Sarrazins font feste il en y a bien .XLm. ardans ; 
ainsi le nous distrent et affermerent nos druchemens 
pour verité. 

Et dessus ledit mont de Galilée adore l'en .XXXIJ. 
sainctes places ou plus qui sont en Jherusalem et en 
viron, esquelles nul chrestien ne ose aler pour les 
Sarrazins ; et, non obstant ce, dit on que l'en y gangne 
les pardons. 

Item, dudit mont de Galilée nous mena ledit 
gardien ou monlt ou il y a ung tresbel lieu fait a maniere 
d'une grande chappelle, et semble par dehors 
estre ung viel chastel mal retenu. Ou milieu de celle 
chappelle, a une petite chappelle ronde faicte a volte de 
pierre, et droit ou milieu du pavement d'icelle chappelle, 
en une pierre quarrée de marbre, est l'impression du 
benoist pié de Nostre Seigneur Jhesu Crist qu'il y fist 
de son digne pié, quant il monta es Cieulx le jour de 
l'Assencion ; et est le pertuis tout ront illec en ladite 
volte de pierre. Et darrier la chappelle est l'autre 
pierre ou l'autre pié senestre de Nostre Seigneur est 
descript. 

Item, ung peu au dessoubz du mont d'Olivet, a la main destre, est le lieu ou les appostres firent le 
Credo ; 
et est le lieu moult désolés. 

Item, ung bien peu plus bas a une place en laquelle 
Nostre Dame fut moult long temps en prieres et oroisons 
pour son chier enfent Nostre Seigneur Jhesu Crist. 

Item, plus bas tout dessoubz ledit monlt d'Olivet, 
a un tresbel monument tout de pierre taillée ; et 
dit on que illec fut ensevely Absallont, filz du roi David, 
qui estoit a son vivant le plus bel homme du 
monde, si comme l'Escripture le tesmoingne. Et est en 
descendant ou val de Josaphat. 

Item, en alant oultre, en montant ung peu, a 
senestre partie a une chappelle de Saint Marc ; en laquelle 
est la sepulture de saint Jaques le Petit, evesque 
de Jherusalem. 

En cedit lieu demouroit monseigneur saint 
Jaques dessus nommé, et illec s'apparut Nostre Seigneur 
a lui apprès sa Resurrection. Et en cedit lieu la glorieuse 
vierge Marie avoit usage de venir prendre conseil 
a monseigneur saint Jaques. Cette place est assés près 
du val de Josaphat. 

Item, assés près d'illec est Bethfagé ou Nostre 
Seigneur Jhesu Crist monta sur l'anesse le jour des 
Palmes ; et la encontre est la porte dorée par laquelle 
Nostre Seigneur entra en Jherusalem audit jour des 
Palmes ; et est tous temps close. Et la encontre est le 
saint temple de Dieu et de Salomon, qui est tresnoble 
chose a veoir, ce que l'en en peut veoir par dehors : et 
estoit belle chose a veoir des lampes qui y estoient 
alumées que nous veismes du mont de Galilée avant 
que le jour fust esclarcy ; car, si comme dit est devant, 
tousjours y a .XIIm. lampes ardans, et deux fois en l'an 
en alument les Sarrazins .XXXVIm., si comme nos drugemens 
le nous distrent et affermerent pour verité. 

Item, de la montaigne de Bethfagé, en alant oultre, 
a destre partie en bas est la fonteine ou la doulce Vierge 
Marie lavoit les drappelès de son chier filz, et encores 
l'appellent les Sarrazins la fonteine Saincte Marie. 

Item, ung peu plus bas, ou val de Josaphat, en 
allant oultre a destre partie, a une fonteine que l'on 
appelle en la Sainte Escripture : « natatoire Siloë » ; illec 
enlumina Nostre Seigneur l'adveugle qui onques n'avoit 
veu des yeulx. 

Item, ung pou plus avant, en alant oultre, devant 
ladite fonteine de Siloë, a une grosse pierre a senestre 
main, laquelle est a maniere d'un pillier, assise au coin 
du chemy. Sur ce pillier firent sier les Juifz le corps de 
Ysaye le prophete en deux pieces, pour ce qu'il prophetizoit 
de l'Incarnacion de Nostre Seigneur Jhesu Crist. 

Item, en alant tousjours avant, en une petite 
montagne, est le lieu ou les appostres s'en fouyrent cachier 
pour la paour des Juifz qui Nostre Seigneur avoient 
prins ; et est ce lieu en une roche assés estrange. 

Item, ung pou plus hault est le champ a la maniere 
d'un jardin, lequel champ fut achettés des .XXX. 
deniers dont Nostre Seigneur Jhesu Crist fut vendus ; et 
est appellé en l'Euvangelle « Archeldemach », c'est a dire 
selon l'exposicion, « champ de sang ». Et dit on que les os 
des Machabées y sont. Cedit champ fut acheptés, selon 
l'Euvangille, pour enterrer les pelerins. Et sachés que 
en cedit champ a une grant caverne voltée moult parfonde, 
et y a plusieurs frenestres dessus par ou on regarde 
dedans. 


Premierement, en montant d'illec au saint mont de 
Syon a senestre main, atenant de l'eglise Nostre Dame, 
en ung anglet, est la place ou l'aignel fut rostis, lequel 
Nostre Seigneur donna a menger a ses appostres a la 
Sene. 

Illec mesmes fut chauffée l'eaue de laquelle Nostre 
Seigneur lava les piez a ses appostres. 

Au partir d'icelluy lieu en alant oultre, a destre 
partie, est le lieu et monument ou saint Estienne premier 
martir fut enterés. 

Item, en alant oultre, a destre partie est l'eglise 
Saint Saulveur ; et illec estoit la maison de Annas evesque 
de Jherusalem. En cettedicte maison fut premierement 
menez Nostre Seigneur Jhesu Crist apprès ce qu'il 
fut prins ou jardin ; et illec fut il loyez a ung pillier de 
pierre. Lequel pillier est encore en icelle eglise en une 
petite tournelette ou il ne peut tenir que deux personnes 
a une fois, et est tout près du grant autel a destre 
main. 

Item, la couverture dudit grant autel qui est 
moult grant et molt grosse est la propre couverture du 
saint Sepulcre Nostre Seigneur, sur laquelle pierre se 
seoit proprement l'ange, le jour de Pasques, quant les 
trois Maries vindrent au saint Sepulcre pour oindre le 
precieux corps de Nostre Seigneur Jhesu Crist, qui ja 
estoit ressucités. 

Item, au partir d'icelle eglise, en venant a l'eglise 
de Nostre Dame, tout près de ladite eglise, a une grande 
place en laquelle il a deux grosses pierres, dont Nostre 
Seigneur avoit acoustumé de seoir sur l'une, quant il 
preschoit a ses diciples, et Nostre Dame sur l'autre a 
l'encontre. 

Item, près d'icelle premiere pierre est une chappelle 
atenant de ladite eglise de Nostre Dame, en laquelle 
chappelle sont les sepulcres de David et de Salomon son 
filz, roys de Jherusalem ; et illec dedens est une petite 
chapellette en laquelle David fist le Psaultier. 

Item, au partir de la en allant a senestre main, 
est le lieu ou la doulce vierge Marie demoura .XIIIJ. ans 
apprès l'Assencion de son chier enfent. Item, en ce 
mesme lieu trespassa la glorieuse vierge Marie de cest 
ciecle. 

Item, tout près d'illec est le lieu ou les faulx 
Juifz vostrent oster et prendre le corps de la vierge Marie 
des mains des appostres. 

Item, près d'illec est le lieu ou saint Mathieu fut 
esleu pour estre appostre, ou lieu de Judas qui Nostre 
Seigneur Jhesu Crist son doubz maistre avoit vendu et 
trahy. 

Item, le lieu ouquel sainct Jehan l'Euvangeliste 
chantoit tous les jours la messe devant Nostre Dame 
apprès l'Assencion Nostre Seigneur. 

Item, en l'eglise Nostre Dame du mont de Syon, 
c'est assavoir en la propre place ou est le grant autel de 
ladite eglise, Nostre Seigneur Jhesu Crist fist la Cene 
a ses appostres le Jeudi Absolut. 

Et tout près d'illec l'aignel fut apparreilliez. 

Tout près dudit autel, a main senestre, est le saint 
lieu ouquel Nostre Seigneur lava les piez a ses appostres. 

Item, hors d'icelle eglise par devers le cloistre, a 
une chappelle de Saint Thomas, en laquelle place Nostre 
Seigneur s'apparut a ses appostres a portes closes, apprès sa Resurrection, quant il dist : Pax vobis, etc. Et 
illec 
mesmes bouta saint Thomas son doy ou precieulx costel 
de Nostre Seigneur Jhesu Crist qui lui dist : Quia vidisti me, Thoma, credidisti, et beati qui non viderunt et crediderunt, etc. 

Item, tout dessus celledicte chappelle, est le lieu 
ouquel Nostre Seigneur Jhesu Crist s'apparut a ses 
appostres quant il leur envoya le Saint Esperit en langue 
de feu le jour de Penthecouste et les enlumina tous de 
sa grâce. 

Item, au monlt de Syon est la place ou saint 
Pierre plora moult amerement de la terne negacion qu'il 
avoit faicte de Nostre Seigneur Jhesu Crist, son seigneur 
et son maistre, apprès ce qu'il ot oy le coq chanter ; et 
est la place appellée Gallicantus. 

Item, dudit mont de Sion voit l'en le lieu que 
l'en appelle Malconseil. Illec prindrent les Juifz conseil 
de faire morir Nostre Seigneur. 

Item, au partir du saint mont de Sion, en retournant 
vers Jherusalem a une eglise de Hermins en 
laquelle saint Jaques fut decolez, le Grant. Hermins sont 
religieux d'Ermenie. 

Item, ung pou oultre en approchant la sainte 
Cité, a une tresbelle chappelle. En celle place trouverent 
les trois Maries Nostre Seigneur Jhesu Crist, apprès sa 
Resurrection. 

Item, en la sainte cité de Jherusalem tout près 
de la place du Saint Sepulcre, est la maison en laquelle 
saint Jehan l'Euvangeliste fut nez. 

Cedit mardy, .Ve. jour du mois d'octobre, apprès 
le retour des Sains Lieux dessus nommés, nous tous 
pelerins ensemble a heure de vespres entrasmes dedans 
la saincte eglise du Saint Sepulcre, en laquelle nous 
demorasmes toute celle nuit et le landemain jusques a 
heure de nonne, que les portes nous furent ouvertes 
par les Sarrazins. Et devés savoir que dedans ladite eglise 
sont enclos tous les Saints Lieux qui cy apprès 
s'ensuivent. 

Premiers, en entrant en ladicte eglise, droit 
devant la porte, est le saint lieu... ouquel Nostre Seigneur 
Jhesu Crist fut crucifiez et souffrit mort et passion pour 
l'umain linage. 

Et monte l'en en cedit saint monlt bien a .XVIIJ. 
degrés. Sy y a deux aultelz et ou milieu des deux aultelz 
est la propre place ou Nostre Seigneur fut mis en croix. 

Illec est le pertuis en la roche ouquel la vraye 
Croix fut dressée, et est le pertuis tout reont. 

Et illec peult l'en veoir la roche qui fendy, ou 
cheit le sang de Nostre Seigneur molt en parfont, quant 
Nostre Seigneur receut mort. 

Celle fendeure est tout près dudit pertuis, et est 
moult grande et moult parfonde ; et au fons d'icelle 
fendeure voit l'en le test d'un homme mort, dont les 
aucuns dient que c'est le test de nostre premier pere 
Adam. 

Sachiés que cedit saint monlt est presques a 
maniere d'une belle chappelle, et est tout couvert de 
marbre en pavement par dessus, et est volté et moult 
noblement et richement ouvré, peinturé et imaginé : sy 
y a moult bel et moult devost lieu. Et veuilliés savoir 
que ledit pertuis ou le pié de la saincte et vraye Croix 
fut mis, n'est point couvert de marbre, ne la roche en 
droit ou elle est fendue. 

Sur cedit saint mont oysmes une haulte messe 
au point du jour, moult solempnellement celebrée, et 
fusmes tous confessés et commeniez a laditte messe. Et 
si y furent dictes plusieurs basses messes de prebstres qui 
estoient pelerins. 

Item, tout dessoubz cedit sainct mont, a une 
chappelle de moignes gris, toute close de paroix, de 
laquelle l'en peult veoir ladite teste de Adam en ladite 
roche fendue. En cette chappelle sont les sepulcres de 
Godeffroy de Buillon et du roy Baudouym son frere, et 
sont ces deux monumens l'un devant l'autre. 

Item, apprès au dehors du grand chanssel, droit 
en mylieu de ladite eglise, a une petite chappelle de Saint 
Estienne, et est l'autel devers le boult d'icelle eglise devers 
occident ; et de l'autre part devers ledit chanssel, 
entre l'en par ung petit huis en une petite chappelle, et 
apprès entre l'en par ung plus petit huis en une autre 
petite chappellette. 

Illec est et voit l'en ledit sainct Sepulcre de Nostre 
Seigneur Jhesu Crist, ouquel son precieux corps fut mis 
et posés par le bon Joseph de Barimathie. Icelles petites 
chappellettes nous furent ouvertes pour aler faire nos 
oroisons et devocions audit Saint Sepulcre toute cette 
nuit. Sur ledit Saint Sepulcre furent dictes et chantées 
plusieurs messes devant les pelerins. 

Item, tout enmy le chansel a ung pertuis dont les 
plusieurs dient que Nostre Seigneur dist que c'est le milieu 
du monde. 

Item, tout près du Saint Sepulcre, a destre, a une 
moult belle et devoste chappelle fondée de Nostre Dame, 
en laquelle Nostre Seigneur se apparut premiers a elle, 
apprès sa Resurrection. Et tout près de l'entrée d'icelle 
chappelle, a destre main, est le pillier de marbre ouquel 
Nostre Seigneur fut liez, batus et flagellez moult durement 
par le comandement de Pilate, dont il est escript 
que Nostre Seigneur ot .VmVIc. et .XXVIJ. playes ; et est 
ledit pillier enclos en une grant frenestre, et par devant 
a ung trelis de fer, et y peult l'en toucher de la main 
parmi ledit trelis. 

Item, au dehor de la chappelle Nostre Dame 
dessusdicte, tout devant l'uis, a une pierre couschée ou 
pavement, toute ronde, et ou milieu a ung pertuis reont, 
sur laquelle pierre et en celle mesme place s'apparut 
premiers Nostre Seigneur a Marie Magdelaine en semblance 
d'un jardinier ; et parmy cedit pertuis crut l'arbre 
entre Nostre Seigneur et elle, quant il dist : Noli me tangere, etc. 

Item, tout près d'icelle pierre a une petite chappellette 
en laquelle saincte Marie Magdelaine estoit en oroisons 
quant Nostre Seigneur s'apparut a elle et elle l'apparçut. 

Item, en alant d'illec autour du chanssel, a senestre 
main est la chartre ou Pilate fist mettre Nostre Seigneur 
en prison, et y souffry moult de durtés. 

Item, tout près d'illec a une chappelle ung pou 
basse, en laquelle Nostre Seigneur souffry moult de mal et fut illec buffez en disant : Prophetiza qui te 
percucit. 

Item, un peu oultre a une chappelle, en laquelle 
les vestemens de Nostre Seigneur c'est assavoir sa cotte 
de dessoubz fut jouée aux dez. Icelle robe avoit faicte 
Nostre Dame pour Nostre Seigneur a l'esguille dès son 
enfance, et ainsi comme il croissoit elle croissoit. Celle 
digne cotte est en Constantinoble, car saincte Helene 
l'y laissa, et ung des clos, ensemble moult d'aultres 
reliques. 

Item, un pou oultre a une autre chappelle, et 
dessoubz la pierre de l'autel a ung gros court pillier de 
marbre, ouquel Nostre Seigneur Jhesu Crist fut liez et 
assis sus, quant les Juifz le couronnerent d'espines et de 
jongs marins, et le adorerent en le moquant pour roy, en disant : Ave, rex Judeorum, etc. Et illec lui 
crachoient 
en sa benoiste face. 

Item, a senestre partie a une grande chappelle 
qui est bien de .XXX. degrez de parfont et est droictement 
du bout de ladicte eglise devers orient ; et en celle 
chappelle qui moult est belle, a ung grand autel ; et est 
la chappelle Sainte Helene, mere de Constantin, empereur 
de Constantinoble. Et a destre ung petit encore plus parfont, 
bien .XIJ. degrez a destre, soubz une grande roche, 
est la propre place en laquelle ladite sainte Helene trouva 
ladite sainte et vraye Croix de Nostre Seigneur Jhesu 
Crist ; et, veuilliez sçavoir, fist faire ladite eglise du 
Saint Sepulcre et la plus grant partie des eglises de la 
saincte serche dont nous parlons. Avec la croix estoient 
les clos et la lance, l'esponge, la canne et la digne cotte 
de Nostre Seigneur Jhesu Crist qui fut jouée aux dez et est 
de present en Constantinoble. 

Item, au dehors d'icelle saincte eglise, devant le 
portail autour de ladite place a quatre belles chappelles : 
la premiere est de Nostre Dame, l'autre est de Saint 
Jehan l'Euvangeliste, la tierce de Marie Magdelaine, et 
la quarte de Saint Michiel. Et sont gouvernées icelles 
chappelles par Grecz, et par Hermins, et par Chrestiens 
de la Saincture, et si y a chrestiens de la terre Preste 
Jehan. 

Item, sachiés que a l'issir de l'eglise du Saint Sepulcre, 
a main senestre, a une montée de degrez dont 
l'uisserie est estouppée ; et tout au plus hault est la place 
en laquelle Nostre Dame estoit et saint Jehan l'Euvangeliste 
quant Nostre Seigneur Jhesu Crist estoit crucifiez 
en la sainte vraye Croix, quant il recommanda sa mere 
audit saint Jehan l'Euvangeliste, en disant : Mulier, 
ecce filius tuus. 

Dessus cedit lieu a une petite chappellette ou 
les chrestiens de la terre Prestre Jehan font le service de 
Nostre Seigneur a leur usage. 

Le dit mercredy, .VJ. jour d'octobre, apprès 
ce que nous fusmes issus du Saint Sepulcre, a heure de 
nonne, partismes de Jherusalem sur asnes et venismes au 
giste en Bethleem la digne cité. Et vueillés savoir que en 
Bethleem a tresbelle, tresnotable et tresdevoste eglise, et 
ou temps elle fut plus belle qu'elle n'est a present. Sy y 
a depuis l'entrée jusques au chancel .XLIIIJ. pilliers de 
marbre en trois ranges qui soustiennent l'eglise, sans 
les autres pilliers qui sont en la croisée du moustier et ou 
cueur. 


Premiers, dessoubz le chancel de ladicte eglise a 
une petite volte toute faicte de fin marbre et de mussica 
qui est moult noble et riche ouvrage, espiciallement par 
dessus ; laquelle volte est la plus gracieuse et le plus 
resjoissant lieu que l'en puist veoir. Illec dedans au chief, 
par devers orient, est la sainte et eureuse place en laquelle 
Nostre Seigneur Jhesu Crist fut nez, et y a ung autel 
tout par dessus, sur lequel plusieurs messes haultes et 
basses furent celebrées tandis que nous y fusmes. 

Item, tout devant ce dit autel, ung po plus bas 
soubz la roche, est le saint lieu ouquel Nostre Seigneur 
fut mis en la craiche au beuf et a l'asne, et sont 
encor dedans ladicte roche les chefz des clos ou les 
anneaulx pendoient ausquelx le beuf et l'asne estoient 
liez. 

Item, a l'issir de celle digne volte, a destre partie, 
tout dessus, a ung pertuis par lequel l'estoille chey qui 
conduisoit les trois rois quant ilz vindrent aorer Nostre 
Seigneur Jhesu Crist. 

Item, tout devant cedit lieu, est la place ou les 
trois rois se mistrent en ordonnance pour aler offrir a 
Nostre Seigneur Jhesu Crist. 

Item, au partir d'icellui lieu en allant parmy le 
chancel, a senestre main, dessoubz ung petit autel, est le 
saint lieu et la digne place en laquelle Nostre Seigneur 
Jhesu Crist fut circuncis et mis entre les mains de 
saint Simeon ; et en icelle place furent une grande partie 
des Innocens qui par despit furent gectés en un lieu ci 
apprès escript, qui est moult destournés. 

Item, en alant hors de ladicte eglise, a destre 
partie, a ung tresbeau lieu en maniere de cloistre. Et en 
entrant en icellui lieu, a destre main, a une volte moult 
parfonde en laquelle est le lieu ou saint Gerosme translata 
la Bible d'ebrieu en grec et de grec en latin. Encor il a 
dedans icelle volte une autre volte a destre partie ou est 
le monument de saint Gerosme, lequel fut ung des quatre 
docteurs de sainte Eglise. Et encore y a une aultre petite 
volte plus parfonde tout au chef des autres, en ung lieu 
moult obscur et destournés, ou le roy Herode fist jecter 
les Innocens par despit. 

Item, a issir desdictes voltes audit cloistre, a 
destre partie, a une belle fonteine et bonne. Et sachiés que 
icelle eglise entierement est ou gouvernement du 
gardien de Jherusalem, n'y chante nulz prebstres que 
latins, c'est assavoir catholiques. 

Item, au partir de ladicte eglise en ladicte ville 
de Bethleem, a destre main, a une eglise de Saint Nicolas, 
en laquelle place la doulce vierge Marie se cacha pour 
traire son lait de ses dignes mamelles quant elle s'en volt 
fuir en Egipte. En celledicte eglise a un pillier de marbre 
auquel elle se appuyoit quand elle trayhoit son digne 
lait, lequel pillier sue tousjours depuis celle heure qu'elle 
s'i appuya ; et quand on le torche, tantost reprant a suer : 
et par tous les lieux ou son digne lait chey et ou il fut 
espandu, la terre y est encore condée et blanche comme 
lait prins, et en prent on qui veult par devocion. En 
celle digne place fut Nostre Dame une nuit avec son cher 
enfant cachée, pour doubte des gens du roy Herodes. 

Item, un pou loing de la, environ deux trais 
d'arc, sur le chemy de Jherusalem, est le lieu ou les anges 
anoncerent aux pastouriaux la Nativité Nostre Seigneur 
Jhesu Crist. 

Item, a senestre partie en laissant le chemy de 
Jherusalem, loing de Bethleem environ deux lieues entre 
montagnes, en une valée, a une belle fonteine, a laquelle 
Nostre Dame fist le Magnificat. 

Et a celle digne fonteine s'encontrerent la doulce 
vierge Marie et sainte Elizabeth : lesquelles estoient toutes 
deux ensainctes, et se saluerent moult doulcement ; et a celle fois fist sainte Elizabeth une partie de l'Ave Maria 

en disant : Benedictus fructus ventris tui, etc. 

Item, a la partie d'icelle fonteine en alant oultre 
a senestre main, environ deux traiz d'arc, est la maison 
ou saint Zacharie, mary de sainte Elizabeth et pere de 
saint Jehan Baptiste, demouroit. L'entrée est moult petite, 
mais au demorant y a beau lieu et en assés bonne prosperité. 
Et veuilliés savoir que, a senestre partie, en 
entrant a la dite maison, a une petite chappellette en laquelle 
monseigneur saint Jehan Baptiste fut circuncis et 
baillié nom. 

Item, en ladicte chappelle, tout près de l'autel a 
destre main, a une roche dont l'ouverture est encor apparant 
dedans une frenestre, en laquelle roche les anges bouterent 
et cacherent saint Jehan Baptiste quant les tirans 
occioient les Innocens. Et se cloy la dite roche tant qu'ilz 
furent passés ; et apprès ce qu'ilz furent passés ladite roche 
se raouvry, et en issit saint Jehan sain et saufz. 

Item, en retournant d'icelle maison et chappelle 
a la fonteine dessusdicte, en alant oultre vers Jherusalem, 
loing d'icelle fonteine environ deux traiz d'arc, est le lieu 
ou sainte Elizabeth demoroit. En celle place a une belle 
petite eglise moult ordement et moult deshonnestement 
tenue, en laquelle est la place ou monseigneur saint Jehan 
Baptiste fut nez. Et est ledit saint lieu a senestre partie 
du cuer de ladicte eglise, et y met l'en du blef et gesir 
des bestes. 

Item, en retournant d'illec vers Jherusalem environ 
deux lieues, a ung tresbel lieu a maniere d'une fort 
maison ; et dedans a une tresbelle eglise habitée de religieux 
grecz, laquelle est appellée Saincte Croix. Sy veuilliés 
savoir que dessoubz le grant autel d'icelle eglise est la 
place ou l'un des fustz de la Crois crut, c'est assavoir 
cellui fust dont le travers de la saincte et vraye Croix de 
Nostre Seigneur Jhesu Crist fut fait. Et est encores le 
pertuis nettement gardé ouquel ledit saint arbre crut. 

Et tout près d'illec est le lieu ou saint Simeon le 
Juste demouroit, cellui qui Nostre Seigneur Jhesu Crist 
soustint entre ses bras au Temple, le jour de la Circuncizion, 
quant il dist : Nunc dimittis servum tuum, Domine, etc. 

Cedit jeudi mesmes, .VIJe. jour d'octobre, retournasmes 
au giste en Jherusalem. 

Le sabmedi ensuivant, .IXe. jour d'octobre, nous 
partismes de Jherusalem pour aler audit flun Jordain. 
Sy alasmes gesir loing de Jherusalem environ deux lieues, 
a ung hauberge que le Soudam y fait faire tout neuf pour 
harberger les pelerins et autres gens estranges. Cedit logis 
est tout près d'une montagne ou il ot jadis ung chastel 
que l'en appeloit la « Tour Rouge ». 

Le dimenche partismes d'illec dès minuit et errasmes 
environ .IV. ou .V. milles près du flun Jordain. 
Illec au droit, a main destre hors du chemy, souloit estre 
la cité de Jherico ; et y en a encor des apparances des 
murs. 

Item, d'illec alasmes au flun Jourdain ; et tout 
autour dudit flun, environ ung mille, sont petis bocages. 
C'est le fleuve ou Nostre Seigneur Jhesu Crist fut baptisés 
par les mains de saint Jehan Baptiste. Sachés que 
cedit flun est eaue moult trouble et blanche, et court 
assés fort. 

Item, assez près d'illec, aval le flun, a une grant 
eaue que l'en appelle la « Mer Morte ». Sur cette mer 
Morte souloit avoir cinq cités : c'est assavoir Sodome, 
Gomorre, etc., lesquelles fondirent jusques en bisme 
pour le vil peché de luxure. De ce fait l'Escripture mencion 
que Loth le preudomme demoroit en l'une de ces 
cinq cités. Et quant Nostre Seigneur volt craventer 
icelles cinq cités, il lui envoya son ange, et lui manda 
que lui, sa femme et ses deux filles se partissent tantost 
de la cité ou ilz demoroient, et vuidassent celle contrée, 
sans regarder darrier eulx. Et tout ainsi le fist Loth, 
comme lui avoit mandé Nostre Seigneur. Mais la femme 
de Loth ne se pot tenir de regarder darriere elle, quant 
oyt la tempeste darrier elle. Dont il advint que par la 
voulenté de Nostre Seigneur elle fut muée en une grosse 
pierre, laquelle pierre nous veismes depuis en alant le 
chemy de Sainte Katherine, assés près de Gaza près de 
Jherusalem, a la senestre main en montant une montaigne. 
Et est icelle pierre assés semblant avoir esté ainsi 
muée. 

Item, quant nous eusmes esté une piece de temps 
oudit flun Jourdain, et fusmes baignez oudit flun et faicte 
nostre devocion, nous nous en partismes et alasmes a ung 
bel hostel qui est a maniere d'une fort maison ; et est ladite 
maison a senestre main en alant a la Quaranteine. En 
alant dedans cedit hostel a une moult belle chappelle et 
devoste, et y sont residens moignes gris. Illec estoit le 
repaire de saint Jehan Baptiste quant il repairoit es deserts 
hermite. Et en verité le lieu d'illec autour peut 
bien estre appellé desert. En celledicte chappelle de Saint 
Jehan nous monstrerent les moignes de leans une main 
de saint Jehan Baptiste. Ces dis moignes sont grecz. 

Item, au partir de ce lieu, en alant vers la Quaranteine, 
a une ville champestre en laquelle et environ il 
croist moult de sucre ; et oultre celle villette environ 
deux milles a ung hauberge commun pour hauberger 
pelerins et autres gens trespassans. A cedit hauberge descendismes 
de nos asnes, et alasmes a la Quaranteine qui 
est environ un mile loing d'illec. 

La Quaranteine c'est une montaigne qui moult 
est haulte et ruste a monter. C'est le lieu ouquel Nostre 
Seigneur jeuna .XL. jours et .XL. nuiz. Quant l'en monte 
en celle Quaranteine, l'en y treuve quatre entrées l'une 
apprès l'autre, tousjours en montant ; et oultre la darreniere 
entrée a deux chappelles. En la premiere jeuna 
Nostre Seigneur Jhesu Crist comme dit est ; et en l'autre 
dessusdicte est le lieu ou le diable volt tempter Nostre Seigneur Jhesu Crist, en disant : Mitte te deorsum, etc. 
Dedans celle roche dessusdicte a et pourroit on trouver 
logis pour .IIIJc. personnes ou plus. 

Et au dessus de celle grant montaigne a beaux 
ruisseaulx d'eaue doulce qui descendent de la fonteine qui 
est au dessus de la .XLne., et y a molins qui en meulent. 
Avec ce y a si beaux jardins comme l'en pourroit deviser, 
et sont peuplés d'arbres portans fruit de paradis terrestre, 
lequel fruit l'en appelle selon l'usage du pays « muse » ; 
et est vray que ce vous coppés cellui fruit au travers en 
.X. coppons ou en plus ou en moings, tousjours y verrés 
vous l'empraintte du Crucify figurée en chescun cospon. 

Item, de la Quaranteine retournasmes au hauberge 
dessusdit delez la Tour Rouge, et le lundi ensuivant 
partismes dès devant le jour et venismes en Bethanie qui 
est loing de Jherusalem environ .IIIJ. milles. Bethanie est 
encor a present grosse ville champpestre, en laquelle est 
la maison saint Ladre, et illec en ladite maison est le lieu 
et monument duquel Nostre Seigneur ressucita saint Ladre. 
Celle maison est belle et noble selon l'usage du 
pays, et est a maniere d'une forteresse ; et appert bien encore 
aujourd'uy que ou temps passé il y ot belle demorance 
et noble. Celle ville est assise en une valée assés 
plentureuse, bien labourée de blefz et de vignes et de 
beaux jardins. 

Et devés savoir que dedans la maison de saint 
Ladre dessusdicte, assez près du monument saint 
Ladre, droictement au bout de ladicte maison, a a 
maniere d'une petite chappellette, en laquelle il a ung 
pertuis a l'entrée ou l'en peust tost cheoir qui n'y prent 
garde. 

Et tout près de l'entrée de ladite chappelle est le 
lieu ou Nostre Seigneur menga avec ses appostres, 
Martha ministrabat, etc. 

En celle chappellette encontra Marie Nostre Seigneur 
Jhesu Crist quant elle lui dist : Domine, si fuisses hic, frater meus non fuisset mortuus, etc. 

Cedit lundi mesmes, partismes de Bethanie et venismes 
en Jherusalem moult matin, car issismes devant 
le jour en Bethanie. 

Vous devés savoir que la cité de Jherusalem est 
moult grande et belle cité, combien qu'elle est ordement 
et vilment tenue des Sarrazins, dont elle est si peuplée que 
c'est merveille commant tout y est plain ; combien que ou 
l'en vent les marchandises en ladite cité, se sont belles 
rues bien voltées de belles pierres, a frenestres par dessus 
qui rendent clarté partout. Et par dessus ces voltes sont 
autres rues par lesquelles l'en vat communement d'ostel 
en aultre, c'est assavoir les Sarrazins et non aultres gens, 
car les Chrestiens de la saincture et ainsi les Juifz qui 
en celle saincte cité sont demorans, ont certains lieux en 
certaines rues ou est leur residence. Encor sachiés que 
celledicte saincte cité n'est a present point fermée que 
des maisons qui sont faictes sur les fossés, combien qu'il 
appert bien par les vielz fossés et murs qui encore y sont 
apparans qu'elle fut jadis moult noblement fermée, combien 
que a l'entrée par devers Jasfe a ung fort chastel bien 
fermé de pierre taillée et de bonnes tours, et l'appelle l'en 
le « Chastel David ». 

En tant qu'est a parler du saint Temple de Nostre 
Seigneur et de Salomon, on n'en peut veoir que l'entrée, 
et si est ce de bien loing, par dessoubz une volte, 
c'est assavoir une rue voltée ; et encore ne voit il pas icelle 
entrée qui veult. Car tantost que les Sarrasins voient venir 
ung chrestien par ycelle rue venant au saint Temple, 
ilz le rescrient et le font retourner, jassoit ce qu'il n'y voise 
pas pour le dit saint Temple veoir. Toutes voyes l'en 
peult assés veoir par dehors que c'est moult noble et 
grosse chose, et ainsi par ce que dit est que nos drugemens 
nous certiffierent. 

Nous partismes de Jherusalem pour aler a Saincte 
Katherine le mercredi .XIIJe. jour d'octobre, et alasmes au 
giste a ung village assés près de Bethleem environ une lieue, 
qu'on appelle Bethzel. En cedit village de Bethzel feismes 
nostre pourveance de vin qui nous fut delivrés par le consuille 
de Jherusalem, car pour ce que les Sarrasins ne boivent 
point de vin, les pelerins ont a tresgrant danger du vin 
et a cher temps. Et sachiés que Bethzel est moult peuplée 
des Chrestiens de la saincture plus que de Sarrasins. Iceulx 
chrestiens labourent les vignes ou iceulx bons vins croissent ; 
et sachiés qu'on les peult bien appeller bons vins. 

Le jeudi ensuivant partismes de Bethzel au vespre, 
et allasmes gesir aux champs hors la ville. 

Le vendredi ensuivant, .XVe. jour d'octobre, partismes 
du logis dessusdit dehors Bethzel, et alasmes au 
giste a une ville que l'en appelle Sucarelle, et y a hauberge. 

Le sabmedi ensuivant environ deux heures en la 
nuit, venismes au giste a Gaza. Gaza est une cité non 
fermée, plus grande que Jherusalem. En celle cité est le 
lieu ou Sampson le fort abati sur lui et sur environ .IIIJm. 
Philistiens la sale royal, qui tous furent occis et mors. 
Ces Philistiens tenoient Sampson en prison de long temps. 
Sy advint ung jour qu'ilz firent une grant feste, et s'assemblerent 
en celle sale pour fere leur esbatement. Et 
quant ilz eurent assés joué de leurs gens, se firent admener 
Sampson qu'ilz tenoient en prison et lui avoient les 
yeulx crevés pour eulx esbatre comme a ung fol ; et quant 
ilz en orent assés joué et esbatu, ilz le laisserent et prindrent 
autres gens a regarder. Sampson, a qui ses cheveulx 
lui estoient revenus, qu'ilz lui avoient coppés dès qu'il 
fut prins et trahis par sa femme, car en ces cheveulx estoit 
sa force, pria au vallet qui le gardoit qu'il le menast 
ung pou appuyer au maistre pillier qui celle salle soustenoit ; 
et ainsi le fist le varlet. Et quant Sampson le senti, 
si trahit a lui si rudement le pillier que la salle cheit sur 
lui et sur les Philistiens dessus nommés. Illec fina Sampson 
sa vie, qui par .XL. ans avoit esté juge des Ebrieux. En 
celle place a une maison, laquelle est près d'une rue ou 
les Juifz ont leur residence. 

Item, tout près d'icelle maison en une autre rue, 
habittent une maniere de mescreans que l'en appelle Samaritains ; 
et d'icelles personnes ne peulent estre au 
monde vivans que mille personnes, comme il nous fut dit, 
et ainsi le ordonna Nostre Seigneur a la priere de Moyse. 

La differance par quoy l'en congnoist toutes 
manieres de gens oudit pays est telle : premiers, les Sarrasins 
sont congneuz ad ce qu'ilz portent le faissel de linge 
blanc sur leurs testes ; - item, les Sarrazins arrabiens sont 
congneuz ad ce qu'ilz ont et portent le faissel blanc sur 
leur teste, mais tousjours ont le chief du cuevrechief, ou 
toualle dont le faissel est, entourteillié par dessoubz leur 
gorge ; - les Chrestiens de la saincture sont congneuz ad 
ce qu'ilz portent le faissel de touaille taincte en collour 
perse ; - lez Juif se cognoise au faisoil de toille tinte en 
jaune couleur sur leurs testes ; - les Samaritains, icelles manieres 
de gens dont j'ay parlé dessus, sont congneus ad ce 
qu'ilz portent le faissel de linge blanc sur leurs testes de 
toille tainte en couleur de fleur de peschier plus clere que 
sanguine. Et en tous les habiz et aornements de toutes 
les gens dessus nommés, n'a nulle differance de façon ni 
d'aultre usage que tel ne le puisse porter l'un comme 
l'autre, excepté les differances des faisseaulx dessus 
nommez. 

Item, vous devés savoir que les pelerins n'ont 
point d'usage d'estre logiez dedans la ville, mais sont logiez 
en ung haberge ad ce ordonné qui est auques tout 
dehors la ville, tout près d'une belle fonteine et bonne. 
Nous feismes audit lieu de Gaza nos pourveances de 
toutes manieres de choses que nous saviens qui nous estoient 
necessaires pour passer les desers, ensemble la pourveance 
que nos drugemens nous firent, c'est assavoir de 
bescuit, d'asnes, de harnois, de chievres qui portent eaue, 
de paveillons. Et y sejournasmes nuef jours. 

Nous partismes de Gaza le dimenche .XXIIIJe. jour 
d'octobre, et allasmes loger aux champs, assés près de la 
ville environ .IJm., a tout nostre grand quariage. 

Le lundi ensuivant partismes d'illec et allasmes 
oultre tout le jour jusques a vespres, que nous logasmes 
tout près d'une petite ville, ou il y a deux fonteines, l'une 
d'eaue doulce et l'autre salée. 

Le mardi ensuivant, allasmes oultre tout le jour, 
et fusmes logiez au soir es desers. 

Le mercredi ensuivant, allasmes oultre tout le jour. 

Le jeudi ensuivant, allasmes oultre tout le jour 
jusques au vespre que nous logasmes auques près d'une 
fonteine. 

Le vendredi ensuivant, alasmes oultre tout le 
jour. 

Le sabmedi ensuivant, alasmes oultre jusques au 
vespre que nous logasmes sur une autre fonteine. 

Saichiés que, par ces desers, ce ne sont pas fonteines 
sourdans, mais sont lieux bas entre grans roches 
ou l'eaue se tient et arreste apprès une grant pluye. 

Le dimenche ensuivant, .XXXJe. jour d'octobre et 
vigille de Toussains, alasmes oultre tout le jour. 

Le lundi ensuivant, jour de la Toussains, alasmes 
jusques environ nonne que nous venismes passer par devant 
la fonteine du Soudan, et alasmes loger ung pou 
oultre environ deux mille. Sy ont usage tous les pelerins 
de loger sur celle fonteine pour prendre rafreschissement 
d'eau doulce, car depuis que l'en est partis de Gaza jusques 
a Saincte Katherine l'en ne treuve eaue qui soit 
bonne ne proffitable que en cestedicte fontaine du Soudan. 
La cause pourquoy nous n'y peusmes estre logiez si est 
telle, qu'il y avoit dix mille Sarrasins logiez tout entour, 
qui retournoient de Mecha et illec se raffreschissoient. 
Encor y en avoit plus de .LXm. darrier qui tous retournoient 
dudit Mecha ; et y ont coustume d'aler chascun 
an adourer leur maistre prophete Machoumet. Et y a du 
Caire jusques a Mecha environ cinquante journées de desers. 
Mecha, si comme l'en dit ou pays de par dela, est 
moult grant ville et est ainsi comme l'entrée d'Inde. 

Le mardi ensuivant .IJe. jour de novembre, alasmes 
oultre tout le jour. 

Le mercredi et le jeudi, ainsi oultre tout le jour. 

Le vendredi ensuivant, alasmes oultre tout le 
jour jusques au vespre que nous logasmes sur une aultre 
fonteine. 

Le sabmedi ensuivant, .VJe.. jour de novembre, 
alasmes oultre tout le jour ; et au soir, environ deux heures 
en la nuit, arrivasmes a Saincte Katherine. 

A Saincte Katherine a tresbelle demorance selon 
l'usage du pays, et est l'abbaye close de haulx murs a maniere 
d'une fort maison. Illec dedans entrasmes le dimenche 
matin. Et sachiés que dedans ycelle abbaye a moult 
grant lieu et y pevent bien .IIIJc. freres estre receuz et 
gouvernez, et y sont bien a present environ .IJc., l'une 
fois plus l'autre fois moings, selon ce qu'ilz vont visiter 
leurs commandises qu'ilz ont par le monde en plusieurs 
lieux. 

Dedans icelledicte abbaye a moult belle petite 
eglise, mais le lieu est moult bien ordonné et honneste et 
moult devost. 

Il est verité que dedans celledicte eglise est le 
propre corps et le chef de la vierge saincte Katherine, 
c'est assavoir la plus grant partie enclos dedans ung vaissel 
de pierre de marbre qui gist a la destre partie du grant 
autel ; et veismes dedans icellui vaissel son chef et les os 
de ses bras qui sont merveilleusement gros, selon le temps 
present. 

Item, tout près d'icellui vaissel de marbre, a 
main destre, est l'entrée d'une belle chappelle de laquelle 
l'en entre en une autre chappelle, a senestre main, qui est 
moult belle, et moult y a devost lieu. En cettedicte 
chappellette est le lieu moult treshonnestement tenus et 
ordonnez ouquel estoit le buisson que Moïse, le bon prophete, 
vit ardoir, et point n'estoit bruslez, dont la Saincte 
Escripture parle en disant : Rubum quem viderat Moises inconbustum, etc. En cedit lieu parla Nostre Seigneur 
audit prophete, lui estant audit buisson, quand il lui 
donna la verge. Il sembloit a Moïse que ledit buisson 
ardist ; mais quant Nostre Seigneur se fut partis d'illec, 
Moyse trouva ledit buisson tout flory, dont il fut merveilleusement 
esbay. Moïse print d'icelles fleurs d'icellui 
buisson, et les ala espandre par aval la montagne de Sinay ; 
et par tous les lieux ou il les espandit elles y sont 
encores aujourd'uy proprement figurées, en telle maniere 
que vous ne sauriés rompre la roche en tant de lieux, que 
tousjours vous n'y doyez veoir l'empraincte de la fleur si 
proprement figurée comme nul painctre la sauroit faire. 
C'est chose moult merveilleuse, et peult legierement estre 
sceu par plusieurs pelerins qui vont illec apportans d'icelles 
roches, et par ce peut l'en veoir le miracle. Cedit 
buisson fut signifience de l'incarnacion Nostre Seigneur 
et de la virginité de la doulce vierge Marie, comme dit 
l'Escripture. Et devez savoir que en cestui propre lieu, 
Nostre Seigneur dist a Moyse : Solve calciamenta tua de 
pedibus tuis, quia locus iste sanctus est ; c'est a dire : 
« Oste tes soulliers de tes piez, car ce lieu est saint. » Et 
pour ce n'y entre presbtre, pelerin, ne aultre personne 
quelqu'il soit, qu'il ne soit deschaulx et nudz piez. 

Encor en cedit lieu ou estoit ledit buisson, a une 
tablette d'argent et ung pertuis emmy, ouquel pertuis l'en 
boute son doy par devocion, et y a oille de quoy l'en se 
touche en faisant le signe de la croix, qui veult. 

Certainement en celledicte eglise a moult devost 
lieu et bien honnestement gouverné, et beau service y 
font les freres selon leur usage. 

Item, il y a une petite chappelle qui est au dehors 
de l'eglise, qui est belle et devoste ; et sachiés que tout devant 
ladite eglise et dedans ycelle abbaye a un grant muscat 
de Sarrazins. 

Celle abbaye de Saincte Katherine siet et est entre 
moult tresgrandes et treshaultes montaignes, toutes de 
roches vives. Et tout devant ladite abbaye a ung tresbel 
et grant jardin, ouquel il y a moult de manieres d'arbres 
qui portent moult de manieres de fruitz. Cedit jardin est 
fait en telle maniere que tous les arbres par espicial y 
sont norris par engin et par force ; car en tous les lieux 
ou les arbres sont plentés, il y a mur de pierre et de terre 
seiche a l'entour. Et y a plusieurs des freres moignes de 
leans qui se congnoissent en courtillage, qui sont commis 
et ordonnés a gouverner lesdis arbres et jardin d'eaue 
doulce et d'aultres choses necessaires. 

En cedit jardin a une belle fonteine de quoy ledit 
jardin et arbres sont arrousés et attrempez quant mestier 
est ; et mesmement de coste l'eglise de Saincte Katherine 
dedans l'abbaye, a une moult belle fonteine et y trait on 
l'eaue comme a ung puis. 

Item, de l'un des costés de ladite abaye, c'est assavoir 
a main destre en allant a Saincte Katherine, est la 
haulte montagne de Sinay, en laquelle il y a plusieurs 
devostz et sains lieux. 

Premiers, en montant ladite montaigne, si comme 
a la sixieme partie, a une belle fonteine merveilleuse, car 
elle ist de la roche. Et celle fonteine fist Moïse, par la voulenté 
de Nostre Seigneur, de la verge qu'il lui donna, dont 
j'ay parlé devant ; et fut faicte pour servir le peuple d'Israel 
que Moyse avoit gecté d'Egipte, et le menoit par les 
desers en la saincte terre de Promission. 

Item, en montant oultre, si comme au tiers dudit 
mont, a main senestre, a une chappelle fondée de 
Nostre Dame. En celle place s'apparut Nostre Dame aux 
moignes de Saincte Katherine, qui l'abbaye avoient laissée 
et n'y vouloient ne povoient plus habitter pour la multitude 
des mousches qui la estoient. Et dont leur dist qu'il 
retournassent en leur abaye, car de la en avant telz vermines 
de mouches n'y habitteroient : et c'est chose certaine. 

Item, en montant tousjours amont, trouvasmes 
deux petites portes faictes des roches mesmes en partie et 
d'aultres pierres taillées ; et sachiez qu'il y a moult fort pas. 

Item, en montant tousjours amont, a deux chappelles 
l'une emprès l'autre, et plus grande l'une que l'autre, 
dont la plus petite est a la main destre en montant, 
et est fondée de saincte Marguerite ; et l'autre qui est a 
main senestre est appellée la chappelle Helie. En cestedicte 
chappelle de Helie a mout digne lieu et assés bel ; il 
y a autel ainsi comme en trois chappelles dont, en la 
premiere a main destre, est le saint lieu ou Nostre Seigneur 
parla audit Helie ; en la seconde, qui est la plus 
grande, est le saint lieu ou Nostre Seigneur envoya a 
menger audit Helie par ung corbeil ; et en la tierce chappelle 
a main senestre, est le saint lieu ou saint Alexis fist 
sa penitance. 

Et quant l'en est montés jusques au plus hault de 
ladite monteigne, illec voit l'en et y a une belle petite 
eglise ainsi comme une chappelle ; illec a moult bel et saint 
lieu. Celle chappelle est la chappelle de Moyse. Sy devez 
savoir que tout au dehors de celle chappelle, tout au droit 
du cuer, a main senestre en montant, a une grant et 
grosse roche en laquelle a une place vuide si comme pour 
gesir une personne. Et est verité que Nostre Seigneur 
parloit une fois a Moyse sans ce qu'il le veist, dont il ot si 
grant paour quant il oyt la voix de Nostre Seigneur qu'il 
recula tant qu'il pot, et en reculant se ferit en ladite roche 
si grant cop qu'il se fust tout deffroissés, ce ne fust que 
Nostre Seigneur voult que la roche fust mole comme cire 
a celle fois : et pour ce entra du corps Moyse grant partie 
dedans ladite roche, si comme il est apparant, especiallement 
dès les cuisses en amont. 

En celle place font les Chrestiens leur devocion, 
et se couche qui veult illec par devocion. 

Item, dedans ladite chappelle de Moyse, est le 
saint lieu ouquel Nostre Seigneur donna la loi a Moyse. 
Ce fut proprement ou lieu ou est le grant autel. 

Item, dedans celledicte chappelle, a main senestre, 
a un autel en une petite chappellette qui est fondée 
de Sainct Michiel l'arcange. Celle eglise est bien et honnestement 
gouvernée. 

Item, devant celledicte eglise, au get d'un pois, a 
un muscat de Sarrazins, c'est assavoir une oratoire faicte 
ainsi comme a la maniere d'une chappelle. Illec fistrent 
nos drugemens leurs oroisons, et ainsi font les autres Sarrazins 
qui ondit mont de Sinay vont en pelerinage. 

Item, dessoubz le mur d'icellui muscat de Sarrazins 
est la bosve en laquelle Moyse jeuna .XL. jours en 
faisant sa penitance, et est en ung anglet a senestre main 
dudit muscat. 

Item, dès devant ladite chappelle Moyse, peut l'en 
veoir la Rouge mer qui est moult loing de la. 

Nous descendismes de celle montaigne de Sinay, 
c'est assavoir du costel devers la montaigne ou saincte 
Katherine fut portée par les sains Anges au commandement 
de Nostre Seigneur, apprès ce qu'elle fut decollée en 
la cité d'Alixendre en Egipte ; et y a d'illec jusques en 
Alixendre du moings .XIIIJ. journées aspres tout par desers. 
Sur celle montaigne fust son corps plusieurs années. 

Sur ceste montaigne qui est de trop plus haute 
que la montaigne de Sinay devantdicte, et que les aucuns 
appellent la montaigne Saincte Katherine, non obstant 
que selon l'Escripture toutes les montaignes qui sont illec 
environ sont appellées le monlt de Sinay, sur laquelle le 
corps de la vierge Katherine fut longuement, sachiés qu'il 
n'y a nul ediffice, ne aultre apparance n'y verrez fors une 
pierre, qui encor y est, ainsi come de la longueur d'une 
personne. Et illec peut on bien veoir bel miracle : sur 
celledicte pierre fut mis le corps de saincte Katherine par 
les sains Anges, et voit on que les oiseaulx esmatissent 
tous environ icelle pierre sur les autres, et point n'esmatissent 
sur ladicte pierre sur laquelle ledit corps de la 
saincte fut mis. 

Entre ces deux montaignes a une grant vallée ; 
en descendant illec est le bel et tresnoble jardin que l'en 
appelle le « jardin de Moyse », qui tant est noble et bel et 
long. En cedit jardin peut l'en veoir toutes manieres d'arbres 
tant portans fruit comme autres, lesquelz sont si tresbien 
gouvernez et ordonnez que l'on ne sauroit mieulx 
diviser. Quant au courtillage dudit jardin, sachiez qu'il 
est bien labourez et bien ahanez tout du long, et sachiés 
que icellui jardin a bien de long demye lieue, et est plus 
large en un lieu que en ung aultre, selon que les montaignes 
sont ordonnées. Encor y a dedans cellui jardin fonteines 
bonnes et belles, par lesquelles il est arrousés et 
amoitiz ainsi comme par force quant besoing est, c'est a 
dire que l'en y fait monter l'eaue du bas on hault ; et en 
verité le lieu est si sec et desert que c'est merveille commant 
il y peut rien croistre. 

Ainssin come près du milieu de cedit jardin a une 
belle chappelle et maisons entour bien closes et fermées 
de bons murs ; illec est la residence des freres de Saincte 
Katherine qui gouvernent icellui noble jardin. Et sachiés 
qu'il porte grant soustenance a l'abaye de Saincte Katherine, 
car il y croist grant plenté de biens. Mais nul ne 
croiroit le tresbel et tresnoble jardin que ce peut estre et 
les belles fonteines faictes par ordonnance qui y sont, consideré 
le desert lieu ou il est assis. 

Illec nous furent admenez nos asnes pour chevaulchier. 
Si montasmes sus et retournasmes a Saincte 
Katherine tout le pendant par la pleine autour de ces 
haultes montaignes. 

Quant nous eusmes bien visité le sainct lieu de 
Saincte Katherine et d'environ, comme dit est, et nous y 
eusmes esté par trois jours et demy, si nous ordonnasmes 
de mettre a chemy pour venir en Egipte tout par desers. 


Nous partismes de Saincte Katherine le mercredi 
ensuivant, .Xe. jour de novembre et vigille de saint Martin, 
apprès la messe, et venismes gesir es desers. 

Le jeudi ensuivant, passasmes oultre tout le jour. 

Le vendredi ensuivant, errasmes tout le jour. 

Le sabmedi pareillement, alasmes oultre tout le 
jour, jusques aux basses vespres que nous venismes logier 
près d'une fonteine ou nous preismes rafreschissement 
d'eaue pour nous et pour nos bestes abruver. 

Le dimenche ensuivant, environ heure de disner, 
repeusmes sur ung bel ruissel de fonteines courrans, et y 
avoit grant verdeur entour d'erbe verte ; c'est a environ 
.IJ. milles près de la mer Rouge, et vat cheoir icellui 
ruissel dedans la mer Rouge. 

Le lundi ensuivant, alasmes oultre tout le jour. 

Le mardi, errasmes pareillement tout le jour. 

Item, le mercredi ensuivant, .XVIJe. jour de novembre, 
alasmes oultre jusques a heure de midi que nous 
repeusmes sur une belle fonteine et noble que l'en appelle 
la « fonteine de Moyse », laquelle fonteine a esté tout novellement 
moult noblement enmurée et faicte par la maniere 
que les fonteines du pays sont faictes, tant pour y prendre 
eaue pour boire que pour habreuver chamoix, asnes et 
aultres bestes ; et est chose de moult grand coust a faire, 
pour cause que c'est moult loing d'Egipte. 

Et la cause pourquoy l'en appelle ceste fonteine 
la « fonteine Moyse », si est que vous savez que l'Escripture 
tesmoigne que au temps de Moïse, qui estoit ebrieu, 
il avoit en Egipte moult grant peuple d'Ebrieux, qui estoient 
descenduz de Jacob et de Joseph qui fut vendus 
par ses frères et qui ot si grant povoir en Egipte au 
temps du roy Pharaon, roy d'Egipte, par lequel conseil 
de Joseph le roy Pharaon fist faire a son temps iceulx 
nobles gregniers que l'en dit les « gregniers Pharaon », 
dont nous parlerons cy apprès en Babiloine. Ce peuple 
dont nous parlons estoit, pour le temps de Moïse, moult 
oppressé de servitutes en Egipte. Moyse et Aaron son 
frere estoient les plus apparans de tous les Ebrieux, c'est 
assavoir des Juifz. A cellui Moyse manda Nostre Seigneur 
par son ange qu'il gettast icellui peuple d'Egipte, et qu'il 
les menast trois journées avant. Ainsi fut fait par Moyse 
comme Nostre Seigneur lui commanda, car il les gecta 
tous d'Egipte a une fois et estoient .VJc. mil hommes sans 
les femmes et les petis enfans. Quant Moyse ot mené ce 
grant peuple trois jours avant, sy vindrent a celle Rouge 
mer et ne porent plus passer avant ; ainsi ne porent ilz 
aler a costiere pour les treshaultes montaignes qui encores 
appresent y sont ; et si ne porent pas legierement retourner 
en arriere, car ilz n'estoient pas partis d'Egipte par le 
bon gré du roy. Sachiés que illec orent moult a souffrir 
de peine lesdis Hebrieux ; car quant le roy d'Egipte, qui 
estoit appellé Pharaon, oyt nouvelles que les Hebrieux 
s'en estoient ainsi allez de son royaume, sy assembla incontinant 
une grant multitude de gens armez et se mist 
en chemy apprès les Hebrieux. Quant Nostre Seigneur vit 
son peuple en si grant misere et en si grant affliction, si 
en ot pitié, sy commanda a Moïse ferir de sa verge sur la 
mer ; et tantost que Moïse ot feru de sa verge, la mer se 
aouvry et y apparut ung bel et grant chemy. Adont se 
mistrent les Hebrieux en cedit chemy, et fistrent aller la 
lignée de Juda, l'aisnel filz de Jacob, tout devant atout 
les os de Joseph. Sy passerent oultre les Ebrieux saulvement 
par celle mer parfonde, par la voulenté de Nostre 
Seigneur ; et quant ilz furent tous passés, si tendirent 
leurs tentes pour reposer en ce lieu ou est cestedite fonteine 
de Moïse qui est a environ loing deux petites lieues 
loing de celle Rouge mer. Et quant le roy Pharaon vint 
a la mer et il vit que les Hebrieux lui estoient eschappez 
s'il ne se hastoit d'aller apprès, sy vit encor le chemy tout 
ouvert par ou ilz estoient passés, et fery des esperons apprès 
eulx ; et ses gens ainsi. Et quant ilz furent tous entrez 
en celle mer parfonde, par la voulenté de Nostre Seigneur 
elle se recloy : sy furent tous noyez sans ce qu'il en eschappast 
ung seul. Sy gecta la mer grant plenté des noyez 
devers les Hebrieux, qui armes avoient, dont ilz les despoullerent, 
car grant besoing en avoient. Et pour ce est 
appellée celle fonteine la « fonteine Moyse », car elle fut 
faicte a sa priere par le vouloir de Nostre Seigneur, 
pour abeuvrer son peuple par plusieurs jours qu'ilz sejourneroient 
illec. D'illec mena Moïse son peuple vers la 
saincte terre de promission. 

Cedit mercredi mesmes, partismes d'icelle fonteine 
et venismes oultre au giste. 

Le jeudi ensuivant, alasmes oultre tout le jour et 
passasmes par la fonteine du Soudan, laquelle n'est pas 
bonne ; et si y a grant hauberge. 

Le vendredi ensuivant, errasmes oultre tout le 
jour. 

Le sabmedi ensuivant, .XXe. jour de novembre, 
venismes au giste a la fonteine Saincte Marie lez le Caire. 
Celle fonteine et le lieu appellent les aucuns Moiteria, 
en langage arrabic. 

Vous devez savoir que ceste fonteine est a l'issue 
des desers et près de la cité du Caire et de Babiloine, environ 
deux lieues. A cestedicte fonteine s'arresta la benoiste 
vierge Marie quant elle s'en ala fuyant en la terre d'Egipte, 
pour la doubte du roy Herode qui les Innocens faisoit 
mettre a mort. Et est verité que quant Nostre Dame 
ot passé les desers atout son cher enfant, et elle vint en 
cedit lieu ou est a present celledicte fonteine, elle mist 
Nostre Seigneur a terre, et ala serchant eaue par le desert, 
mais point n'en peult finer. Sy s'en retourna moult 
doulente a son cher enfant qui gisoit estandu sur la terre, 
lequel avoit feru des talons en terre, tant qu'il en sourdit 
une fontaine d'eaue moult bonne et doulce : sy fust Nostre 
Dame moult joyeuse de ce, et en remercia Nostre Seigneur. 
Illec recouscha Nostre Dame son cher enfant et 
lava les drappelletz de Nostre Seigneur de l'eaue d'icelle 
fonteine, et puis estandi iceulx drappelletz par dessus la 
terre pour les essuyer ; et de l'eaue qui degoutoit d'iceulx 
drappelletz, ainsi comme ilz essuyoient, pour chascune 
goute naissoit ung petit arbrisseau, lequelz arbrisseaux 
portent le baulme : et encor a present y a grant plenté de 
telz arbrisseaulx qui portent le baulme, et en aultre lieu 
du monde, fors que en Paradis terrestre, ne trouverés que 
il naisse baulme fors en cedit jardin. Celle fonteine appellent 
mesmes les Sarrasins la « fonteine Saincte Marie ». 
Et si est verité que nul arbre portant baulme ne peut estre 
norry ne porter balme, s'il n'est norry de l'eaue de 
celle fonteine. 

Sachiés que illec a tresbel lieu, c'est assavoir tresbel 
hostel et grant selon l'usage du pays, et y a moult 
grant logis. Et si comme l'en est entré ou second huis 
d'icelle maison, peult l'en veoir ladicte fonteine Saincte 
Marie. Et y a quatre grans et gros thoreaux qui aultre 
chose ne font fors que traire l'eaue hault d'icelle fonteine 
a roes pootées, et deux thoreaux a une roe. Laquelle 
eaue se respent par plusieurs lieux par icelle maison, et 
especiallement par icellui jardin ou croist le baulme ; et 
encor s'en va icelle eau par conduit en ung beau petit lieu 
qui est en ladicte maison, si come l'en y entre a main 
destre, lequel lieu est appellé « oratoire ». Illec se baignent 
moult de gens par devocion, tant chrestiens comme 
sarrazins. 

Dedans cellui beau jardin ou le baulme croist, est 
encore le figuier de Pharaon portant fruit et feulles chascun 
an ; ouquel figuier, c'est assavoir en la tige qui est 
moult grosse et creuse, se caicha Nostre Dame et son 
cher enfant pour la doubte des gens du roy Herode qui 
queroient Nostre Seigneur pour occire. Et ont les pelerins 
tant cospé d'icellui figuier par devocion que la tige est a 
present partie enlevée tout oultre. Le fruit que icellui 
arbre porte naist au contraire des autres arbres, excepté 
que des figuiers de Pharaon, que les figues naissent es 
cuisses et es branches, ainsi comme se on les y avoit 
fichées. 

Le lundi ensuivant, .XXIJe. jour de novembre, devant 
la minuit, partismes dudit lieu de la Moiteria pour 
venir au Caire. Et venismes au Caire, c'est assavoir ou 
hauberge qui est près de l'ostel au grant drugement, ung 
peu devant soleil levant, combien que dès la fonteine 
Saincte Marie jusques a l'entrée du Caire n'a que environ 
deux lieues. Mais le Caire est une cité si merveilleusement 
grande et si merveilleusement peuplée de Sarrazins, 
et si y a assés d'aultres gens que nul ne le pourroit croire 
s'il ne l'avoit veue. Et sachiés que nous meismes le tiers 
de la nuit a chevaulchier sur nos asnes dès l'entrée du 
Caire jusques a nostredit herberge, qui est environ ou ung 
peu plus que my voie du Caire et de Babilonie. Et la 
cause pourquoy nous y entrasmes par nuit, si est pour ce 
que nulz Sarrazins ne nous feissent empeschement, et si 
n'eussiens peu passer par les rues pour le grant peuple 
qui y est, s'a grant peine non. Et vous certiffions que, a 
nostre advis, se nous y eussions entré au point du jour, 
nous ne fussiens pas venus a nostredit hauberge qu'il 
n'eust esté nuit sarrée tout avant. Avec ce que celle cité 
est si grande et si merveilleusement peuplée, elle est tresbien 
maisonnée selon l'usage du pays, et y a tresgrandes 
et tresbelles maisons, et n'y a toit de maison qui ne soit 
plat dessus sans frestes, et sont couvertures de terraces 
bien faictes. Au surplus elles sont bien faictes de bois, de 
pierres et de telz matieres ou près comme plastre ; elle est 
trop mieulx maisonnée que nulle aultre cité que nous 
ayons point veue ou chemy. 

En celledicte cité a, si comme il nous fut dit pour 
verité, .XIJm. eglises de Sarrazins que l'en appelle « muscas », 
esquelles ilz font et dient leurs devocions. Et sont 
moult nettement tenues et gouvernées et moult grandement 
alumées de belles lampes, non obstant que dedans 
ycelles oratoires n'a nulles painctures ne ymagineures ne 
riens paint fors que tout blanc partout ; et au remenant 
elles sont bien faictes de marbre a beaux portaulx. Et y a 
de telles eglises qui sont moult grandes et moult belles, et 
semblent estre belles eglises de chrestiens ; mais toutes 
voyes nulz chrestiens n'y osent entrer pour la doubte des 
Sarrazins qui ne les y veullent souffrir. 

Et sachiés que ainsi come au Caire a .XIJm. muscas, 
ainsi y va, si come il nous fut dit .XIJm. estuves qui servent 
a iceulx muscas, a chascun muscat son estuve. Et dient 
que nul sarrazin n'ose entrer en leur horatoire puis qu'il 
a habité a femme charnellement, qu'il ne soit avant lavés 
et estuvés, car leur loy le commande a ainsi faire. Et, pour 
ce, les plusieurs se vont laver en icelles estuves, et especialement 
les riches ; et les povres gens se vont laver en la 
riviere. Et sachiés que nous les veismes laver ; mais ilz se 
lavent moult dehonnestement et devant les gens. 

Item, encor nous fut certiffié que en icelle cité a 
bien .LXm. cabaretz, ce sont lieux et estaux ou les viendes 
cuictes sont vendues. 

C'est grant noblesse a veoir la grant quantité des 
belles fonteines qui sont parmy celle grant cité, et parellement 
des beaux jardins et des beaux arbres qui y sont. 

Sachiés que le Soudam qui est seigneur d'Egipte, 
de Surie, d'Arrabe et de Mecha vers Inde et autres terres 
estranges, est le plus du temps en celledicte cité du Caire ; 
et est sa demorance en ung tresgrant, tresfort et tresnoble 
chastel assiz en descendant des montaignes. C'est grant 
noblesse a veoir par semblant du beau palaix et du noble 
ouvrage qui est en cedit chastel. Et tout devant cellui 
chastel a une moult grant et belle place vuide, longue et 
large et unie ; et est entre le chastel et la cité. 

Et devant cellui chastel atenant de ladicte place et 
ainsi dedans ladicte cité, assés près de la, sont les monumens 
des Soudans, qui sont fais a maniere de belles et 
grans chappelles ; laquelle chose est merveilleusement noble 
chose a veoir, mais c'est grant noblesse du muscat du 
Soudam qui tient a celledicte place a main senestre. 

En celledicte cité veismes plusieurs bestes estranges 
a veoir : c'est assavoir .VJ. olefans, deux mout grans, 
deux moyens et deux petis. Et sachiés qu'il y en a ung par 
especial trop plus grans que les autres ; et a le poil noirrastre, 
les oreilles larges comme ung petit van et moult 
deliéez comme ung chien courrant, les yeux a merveilles 
petis et rons. Il estoit moult grant et moult haut, et avoit 
le col court. Sy ne pourroit advenir a terre pour manger, 
pour sa grant haulteur ; mais en son groing il a maniere 
d'un bouel qu'il a droictement au bout du groing ainsi 
comme ung pourcel, qui lui pend jusque près de terre ; 
a cedit grand bouel prant icellui olifant sa pasture a terre 
et la porte a sa bouche. Et pareillement quant il veult 
boire, il emplist cedit bouel de l'eaue que l'en met devant 
lui et retourne cedit bouel a sa bouche ; et quant il a beu 
a sa voulenté, il laisse cheoir le remenant a terre. Et quant 
ycelluy olifant souffle, il retentist par cellui bouel plus 
fort que nulle buisine du monde ne porroit faire, et est 
celle voix grosse et terrible a ceulx qui n'en sont usagez. 
Item, il lui sault de la gueulle deux dents a maniere d'un 
sanglier, lesquelles sont tresgrandes et grosses. Et sachiés 
que sa grosseur ne sa grandeur ne vous sauriens nous pas 
bien proprement escripre, mais la lictiere qu'on lui fait 
pour lui gesir a bien deux piez a mains de hault et plus, 
et si a bien .XXV. piez de long, et de large environ douze. 
Icellui grant olifant estoit enchainez par les piez. 

Item, en ung aultre lieu en ladicte cité nous veismes 
cinq autres bestes mout estranges et mout sauvages a 
veoir, lesquelles sont appellées « giraffa ». Icelles bestes 
sont moult grandes et merveilleusement haultes, et le col 
trop grandement long, et portent la teste hault ; et nous 
sembloit a tous que elles eussent bien advenu a prendre 
leur pasture sur la plus haute lence que l'en suelt porter 
de present, especialment les plus grandes. Elles ont les 
deux gembes devant trop plus haultes que celles de darrier ; 
le poil ainsi comme a la maniere d'un serf, les 
cornes a maniere d'un chevriau d'environ demy pié de 
long, et les piez comme un serf. 


Premiers, a l'issir hors du Caire pour aler en Babiloine 
a une eglise de chrestiens d'Ermenie, en laquelle 
le corps de saint Martin gist, non pas icellui de saint 
Martin dont nous faisons feste en yver. Icellui corps est 
assés petitement envaissellez. 

Et sachiez que icelles deux cités sont juingnant 
l'une a l'autre ; et en telz lieux y a plus de demye lieue 
entre deux. 

La cité de Babiloine est moult grant et belle cité, 
et moult fort peuplée de Sarrazins. En celledicte cité a 
une eglise en laquelle la benoiste vierge Marie avec son 
chier enfant Nostre Seigneur Jhesu Crist demora .VIJ. 
ans. On appelle icelle eglise Saincte Marie de la Bosve 
pour ce que en icelluy saint lieu a une basse bosve ; et y 
a moult belle et devoste chappelle. 

Item, tout près d'icelle eglise est le lieu ou les 
anges chanterent : Gloria in excelsis Deo, etc. 

Item, encore en la saincte cité de Babiloine a une 
autre eglise que l'en appelle Nostre Dame en la Coulompne, 
en laquelle gist le corps de madame saincte 
Barbe en une aulmaire faicte dedans ung mur, a senestre 
main en alant vers le ceur d'icelle eglise ; et a par devant 
icelle aulmaire ung trelis de fer pour garder ledit saint 
corps. En celle eglise sont moingnes grecz. 

Encor y a en Babiloine une autre petite eglise si 
tresdevoste et si tresbelle comme l'en pourroit penser. Et 
ou pourprins tout joygnant d'icelle eglise est la residance 
du patriarche. Icellui patriarche fut frere au roy d'Armenie 
qui morut en France derriennement. Icellui patriarche 
a la gouvernance des chrestiens Yaccoppites qui habittent 
par dela, et est moult bonne et charitable personne, 
si comme l'en dit et ainsi come il le demonstre en certaine 
maniere, car il fait donner a manger tous les jours a mille 
povres et plus. 

La cité de Babiloine siet sur ung fleuve qu'on appelle 
le Nil, qui est moult grosse riviere et large. Ce 
fleuve vient de Paradis terrestre, et passe par la terre 
Prestre Jean, et vient passer par Babiloine, et chiet en mer 
assés près d'Alixendre. Cedit flun vient ainsi comme 
d'entre orient et midi, et est trouble et blanc plus que 
n'est le flun Jourdain. Ainsi passe il tout par delez le 
Caire. Et sachiés que cedit flun abreuve et arrouse la 
plus grant partie du pays d'Egipte, et, quant il est trop 
hault, ilz ne peulent riens ahaner. 

Le mercredi ensuivant, .XXIIIJe. jour de novembre, 
partismes, nous quatre et non plus, du Caire, ung drugement 
avecques nous qui estoit appellez Cocheca ; et passasmes 
le flun du Nil atout .IV. asnes tondus, beaux et 
grans, pour aler veoir les greniers Pharaon qui sont quatre 
lieues oultre Babiloine d'aultre part le Nil. Et est le 
chemy assez hayneux a y aler, pour ce qu'il fault passer 
eaue a barques en plusieurs lieux. Neantmoings il semble 
a ceulx qui sont en Babiloine que iceulx gregniers 
soient tous près d'ilec, mès non sont. Et moult y a d'iceulx 
greniers amont et aval le Nil, que l'en peult veoir de 
moult loing ; mais illec ou nous fusmes, n'en a que trois 
qui sont assés près l'un de l'autre. Verité est que quant 
nous feusmes venus jusques a iceulx greniers, il nous 
sembla estre la plus merveilleuse chose que nous eussiens 
encore veue en tout le voiage, pour trois choses seullement. 
La premiere fut pour la grant largesse qu'ilz ont 
par le pié de dessoubz, car ilz sont quarrez de quatre 
quarres ; en chascune quarre peut l'en trouver .IXc. piez 
mesurez et plus. La seconde, pour la grant haulteur dont 
ilz sont, et sont ainsi comme a la façon d'un fin diament, 
c'est assavoir treslarges dessoubz et tresagus par dessus ; 
sachez que ilz sont si treshaulx que, se une personne 
estoit au dessus, a peine pourroit il estre apparceu : neant 
plus que une corneille ne sembleroit il estre gros ne grant. 
La tierce chose fut pour les tresnobles et gros ouvrages 
dont ilz sont fais de grosses et grandes pierres taillées 
bien ; et qui pot avoir puissance d'en tant amasser illec, 
veu qu'il n'en a nulles ou pays, et d'icelles pierres si noblement 
asseoir comme elles sont. Et veismes adont que 
sur l'un d'iceulx gregniers, ainsi comme ou milieu en 
montant, avoit certains ouvriers massons qui a force 
desmuroient les grosses pierres taillées qui font la couverture 
desdits greniers, et les laissoient devaller a val. 
D'icelles pierres sont faitz la plus grant partie des beaux 
ouvrages que l'en fait au Caire et en Babiloine, et que 
l'en y fist de long temps : et nous fut juré et certiffié par 
icellui drugement qui illec estoit avec nous et par autres 
ainsi, que ja estoient mille ans passés que l'en avoit commencié 
a escorcher et descouvrir iceulx greniers, et si ne 
sont que a moitié descouvers : et ja pour ce ne pleut ne ne 
pleuvra dedans, car c'est trop noble massonnage, et fault 
qu'il soit moult espès. Ainsi nous fut il dit que en celles 
pierres que l'en descent d'iceulx greniers, le Soudan y 
prent les deux pars du proffit qui en ist, et les massons 
l'autre tiers. Et sachiés que iceulx massons qui icellui 
grenier descouvrent et qui n'estoient que ainsi comme 
ou milieu en montant, que a peines les povons nous 
apparcevoir, et n'en sceusmes riens jusques nous veismes 
cheoir les grosses pierres comme muiz a vin que iceulx 
massons abatoient, non obstant que nous oyens bien les 
cops des marteaux, mais nous ne saviens que c'estoit. 

Vous devés savoir que cesditz gregniers sont appelez 
les « Greniers Pharaon » ; et les fist faire icellui Pharaon 
ou temps que Joseph, le filz de Jacob, fut tout gouverneur 
du royaume d'Egipte, par l'ordonnance d'icellui 
roy. C'estoit pour mettre et garder fromens pour ung chier 
temps que icellui Joseph avoit prophetizé estre a venir ou 
royaume d'Egipte, selon le songe d'icelluy roy Pharaon, 
si come il est escript plus amplement ou texte de la Saincte 
Escripture. 

Tant qu'est a parler d'iceulx greniers par dedans, 
nous n'en pourriens proprement parler, car l'entrée 
dessus est murée et par devant sont tresgrosses tombes ; 
et nous fut dit que illec est le monument d'un Sarrazin. 
Celles entrées furent murées pour ce que l'en y avoit 
coustume de faire faulces monnoyes. Et tout bas sur 
terre a ung pertuis, ouquel nous fusmes moult avant 
par dessoubz icellui grenier, et n'est pas du hault d'un 
homme. C'est ung lieu molt obscur et mal flairant pour 
les bestes qui y habittent. 

Cedit mercredi mesmes partismes d'illec, et retournasmes 
au giste au Caire, environ souleil couchant. 

Le jeudi ensuivant, XXVe jour de novembre, 
feismes nostre pourveance pour aller a Saint Anthoine et 
a Saint Pol des desers d'Egipte, et avec ce loyasmes une 
barque pour aler dessus. 

Le vendredi ensuivant, partismes de Babiloine, 
et entrasmes en celledicte barque pour aler oudit voiage 
de Saint Anthoine et Saint Pol, et alasmes au contremont 
dudit flun du Nil, et arrivasmes a Saint Anthoine 
sur le Nil le sabmedi ensuivant. 

A Saint Anthoine sur le Nil a belle petite eglise 
dedans ung grant pourprins tout clos et bien fermé de 
murs a maniere d'une forteresse ; et si y a atenant de ladicte 
eglise, une tour de retrait. Sy sont leans en celle 
abbaye bien .XXX. freres demorans, faisans le service de 
Nostre Seigneur, et semblent estre moult bonnes et devostes 
personnes. Et a de Babiloine jusques illec deux 
bonnes journées, mesmement quant il fait bon vent. 

Sachiés que illec fut la premiere habitacion de 
monseigneur saint Anthoine quant il fut premierement 
hermite. C'est mesmes cellui saint Anthoine que nous 
appellons saint Anthoine de Vienne, qui pendent le 
temps qu'il habitoit illec comme hermite, Nostre Seigneur 
Dieu lui demanda par ung ange qu'il alast habiter 
en ung autre lieu, car celle place estoit trop delectable 
pour fere penitance telle comme il appartient a vie 
d'ermitte, et trop près de gens et sur la riviere. Adont se 
departit monseigneur saint Anthoine d'icellui lieu, et 
s'en ala habitter es desers loing de sa premiere habitacion 
environ trois bonnes journées. 

Le lundi ensuivant, XXIXe jour de novembre, 
partismes de Saint Anthoine sur le Nil, et montasmes 
tous sur chamois qui nous furent admenez et administrés 
par nostre drugement ; et alasmes tout cellui jour 
par desers jusques a la nuit. 

Le mardi ensuivant, alasmes oultre tout le jour 
es desers. 

Le mercredi ainsi alasmes oultre tout le jour ; et 
cellui jour mesmes veismes en iceulx desers deux grans 
ottrusses trotter, et estoient de plume noire. 

Le jeudi, IJe jour de decembre, venismes a l'abbaye 
ou fut la seconde habitacion de monseigneur saint Anthoine 
es desers d'Egipte. 

Sachés que illec a belle, bonne, forte, et grande 
maison, et bien close de bons murs, haulx et espès comme 
forteresse ; et leans a tresbelle eglise et moult devoste, et 
moult belle demorance pour les freres et pour loger les 
pelerins quant ilz viengnent la. C'est grant noblesse de 
veoir le beau lieu et noble qui y peult estre, et le beau 
jardin et la belle et bone fonteine qui est dedans et qui 
sort par aval ladicte maison et abbaye. Et a dire verité, 
le lieu y est trop plus bel et trop mieulx ordonné en 
toutes choses qu'il n'est a Saincte Catherine, excepté 
que l'eglise n'est pas si belle d'assés come est celle de 
Saincte Katherine, combien qu'elle est belle et devoste. 
Quant au jardin c'est belle chose a veoir icellui ; et, avec 
tout ce, tout y est tresbien ordonné et labouré, et verdoiant 
d'arbres et d'erbes qui moult resjoissent quant on 
les voit en si desert lieu, car le lieu est aussi desert ou 
plus come a Saincte Katherine. 

Dedans cestedicte abbaye sont residens et demorans 
cent freres et plus, lesquelz mainent tressaincte et 
tresbonne vie, car en nul temps ilz ne boivent vin ne 
jamais ne menguent char ne poisson, ne vestent draps 
de lin. Et en verité ilz monstrent bien qu'ilz soient 
bonnes gens, car ilz font tresbonne chere aux pelerins 
et leur donnent ce qu'ilz pevent recouvrer de vivres tresvoulentiers 
et sens riens demander. Iceulx freres dont nous 
parlons, sont chrestiens Yaccoppites, car ilz sont circoncis 
et puis sont baptisés come nous, et chantent et 
font le service tresdevostement en leur langage ; et ne font 
point le service de Nostre Seigneur selon nostre usage ne 
selon l'usage des Grecs, mais ont autre usage differant 
auques semblable aux chrestiens de la terre Prestre Jehan, 
si comme les aucuns nous distrent. 

En cestedicte place demoura moult grant temps 
monseigneur saint Anthoine de Vienne, et jusques a tant 
qu'il lui fut revelé par l'ange Nostre Seigneur qu'il y 
avoit ung autre hermite en cellui pays qui avoit non 
Pol. Ce Pol la fut le premier hermite. Adont se partit 
monseigneur saint Anthoine de sondit hermitage, et s'en 
ala par les desers serchant et querant ce preudomme 
saint Pol, et grant temps le quist que trouver ne le pot ; 
et en la fin monseigneur saint Anthoine trouva ung 
pourcellet, lequel le mena jusques au lieu ou icellui saint 
Pol faisoit sa penitance. Lequel lieu est oultre l'abbaye 
une grosse et penable journée ; et, a nostre advis, en 
toute la serche que nul pelerin face oultre mer, l'en ne 
trouveroit autent de chemy si desert ne si estrange come 
est le chemy de l'abbaye de Saint Anthoine et de Saint 
Pol. Et en faisant icellui chemy, fault passer une montaigne 
qui est plus près de Saint Pol que de Saint Anthoine, 
laquelle montaigne est de si grant haulteur qu'elle nous 
sembla estre assés et trop plus penable que la montaigne 
de Sinay. 

Outre celle treshaulte montaigne, grant piece 
tout oultre le pié de ladite montaigne d'aultre part, bien 
près de la Rouge mer, est l'abbaye ou monseigneur saint 
Pol, premier hermite, demoroit. Celle abbaye est tresbien 
close et bien fermée de bons murs haulx et espès, 
tout ainsi comme une bonne forteresse, excepté qu'il n'y 
a nulz fossés par dehors. Et est l'entrée d'icelle abbaye 
par devers icelle Rouge mer. 

Vous devez savoir que icelle Rouge mer depart 
le chemy de Saincte Katherine et de Saint Anthoine 
et Saint Pol, car au partir du Caire en alant vers 
orient, a la senestre partie d'icelle Rouge mer Saincte 
Katherine est ; et de l'autre partie de celle Rouge mer, a 
la main destre, sont iceulx sains lieux de Saint Anthoine 
et Saint Pol. 

En celle abaye de Saint Pol sont bien soixante 
freres demorans, lesquelz, a nostre advis, sont tous parelz 
aux freres de Saint Anthoine, c'est assavoir de bonté et 
d'abiz ; car ilz nous firent tresbonne chere, et nous 
receurent moult doulcement et benignement, et nous appareillerent 
a menger hastivement de telz biens come 
Dieu leur avoit prestés. Et toutes voyes il estoit environ 
minuit quant nous entrasmes et venismes a la porte 
d'icelle abbaye, mais ces bons freres se leverent la plus 
grant partie, et estoient si diligens de nous servir, et de 
nous appareiller chauldes viendes comme ce chascun 
d'eulx deust gaengner cent ducatz. 

En celle dicte abbaye a belle petite chappelle, 
laquelle est bas en devalant plusieurs degrez dessoubz 
une roche : illec demouroit saint Pol en faisant sa penitance, 
car autre habitacion n'y avoit que la roche pour 
cellui temps. 

Quant monseigneur saint Anthoine eut trouvé a 
l'aide du pourcellet le bieneuré saint Pol, ne retourna 
mie a son devantdit hermitage, ains demora tout quoy 
avec saint Pol soubz celledicte roche ; et illec leur envoyoit 
Nostre Seigneur chascun jour le pain du ciel par 
ung corbeil, dont ilz estoient eulx deux repeuz. Ainsi 
demorerent ces deux sains hermites moult longuement, et 
tant que saint Pol morut. Si l'ensevelit saint Anthoine 
a l'ayde d'un lion qui illec vint pour lui aidier a 
enterrer et a fere la fosse du benoist saint Pol ; et est la 
sepulture en icelle chappelle soubz ladicte roche, a la 
senestre partie du grant autel, en ung anglet. 

En celledite abaye a tresbel jardin et tresbelle 
fonteine, et beau lieu et bien ordonné nettement. 

Et vous faisons savoir que icelles trois abbayes, 
c'est assavoir de Saint Anthoine sur le Nil, de Saint 
Anthoine des Desers, et de Saint Pol et Saint Anthoine 
dont nous parlons, sont toutes trois obeissans a ung seul 
abbé, et semblent estre tout ung. Et quant iceulx freres 
sont a l'eglise, ung chascun d'eux porte une potence 
en sa main, ainssin bien les jeunes que les vieulx ; et 
ainsi le font icelles trois abbayes en faisant le service de 
Nostre Seigneur. 

Apprès que nous eusmes visité icellui saint lieu 
et que nous y eusmes esté depuis la mienuit jusques au 
matin a heure de prime, apprès le service, si partismes 
d'illec, cedit vendredi, IIJe jour de decembre, et repassasmes 
la montaigne, et montasmes sur nos chamoix 
qui nous attendoient, et retournasmes au giste a Saint 
Anthoine des Desers. 

Le sabmedi ensuivant .IIIJe. jour de decembre, 
apprès ce que nous eusmes bien visité le saint lieu de 
l'abbaye de monseigneur Saint Anthoine des Desers et 
que la messe fut celebrée, nous partismes d'illec et venismes 
gesir es desers. 

Le dimenche ensuivant .Ve. jour de decembre, 
alasmes tout oultre tout le jour par desers. 

Le lundi ensuivant, jour de feste saint Nicolas, 
alasmes oultre tout le jour par desers jusques a environ 
heure de vespres que nous venismes arriver a Saint Anthoine 
sur le flun du Nil. Et cellui soir mesmes rentrasmes 
en nostre barque qui illec près nous avoit attendus, 
pour retourner en Babiloine. 

Sachiés que ce voyage dont nous parlons n'est 
pas si seur come est le voyage de Saincte Katherine, car il 
y a a present par celledicte riviere du Nil tant d'Arrabois 
robeurs qu'a peine y peult nul passer qu'il ne soit desrobés. 
Et advint que le temps pendent que nous estions 
alez par les desers ou saint voyage dessusdit, comme dit 
est dessus, il y ot unze barques, c'est assavoir vaisseaulx 
de Sarrazins, prins et desrobez par les mains d'iceulx 
Arrabois robeurs, et y ot plusieurs Sarrazins occis. Par 
espicial il y ot occis ung des plus grans admiraux que le 
Soudan eut a sa court, lequel admiral avoit esté envoyez 
par le Soudam, lui cinquantiesme de chevalliers, pour 
iceulx robeurs prendre et destruire et en faire justice, 
mais icellui admiral et sa compagnie furent tous taillés en 
pieces sans ung seul en eschapper. 

Et a nous advint que, a la seconde nuit apprès ce 
que nous fusmes entrés en nostre barque pour retourner 
en Babiloine, nous fusmes assaillis d'une barque de 
Sarrazins, ainsi comme ung peu apprès menuit. Et y ot 
des gens de nostre barque blecés de trait, et par espicial 
ung chevallier de Picardie, qui estoit nommés messire 
Pierre de Morqueline, ot d'une sayette parmy la teste dont 
il ot depuis du mal assés ; et d'autres y ot il blecés des 
marigniers. Et fut adventure que nous ne fusmes fort 
dommagez, car quant le jour vint qui nous departy, 
nous veismes nostre barque tresbien lardée de belles 
flesches en telz lieux y avoit. 

En cedit flun du Nil ou nous estions nagens, 
habittent plusieurs serpens que l'en appelle « coquatrix », 
desquelz entre les autres nous en veismes ung tresgrant 
et hideux, gros comme ung mastin, et long de demie lance 
ou environ. Ceste beste estoit en une petite islette, tout 
enmy le flun ; et quant nous approchasmes d'elle, elle se 
bouta en l'eaue. Ceste beste a la bouche plus large la 
moitié et plus longue que son corps n'est gros, et porte 
grant dommage aux bestes des Sarrazins, car quant il 
peut advenir jusques aux bufles ou aux beufz et vaches 
sans faillir, il les occist. Le bufle est ainsi gros et grant 
comme ung beuf ou une vache, et y a pou de differance 
entre eulx, excepté que le bufle est communement noir 
et a cornes en la teste, courtes, grosses et bossues. 

Nous arrivasmes en Babiloine au retour du voyage 
de Saint Anthoine et Saint Pol, le mercredi jour de la 
Conception Nostre Dame, .VIIJe. jour de decembre ; et 
illec preismes rafreschissement pour avaler en Alixendre. 
Et si repreismes illec aucunes de nos choses que 
nous aviens laissées en garde chex les marchans genevoix 
en Babiloine. 

Cedit soir mesmes partismes de Babiloine en 
nostredicte barque pour venir en Alixandre aval le flun 
du Nil, et avalasmes tout par devant une partie du 
Caire sur cedit flun. En venant le chemy du Caire en 
Alixandre, a si tresbel pays que c'est merveille, plentureux 
et plain de beaux jardins et d'arbres ; et moult y 
a de village et de grosses villes come Foua, ou nous 
fusmes le sabmedi ensuivant, XJe jour de decembre, et 
puis passasmes par une autre ville que l'en appelle 
Corion. 

Nous arrivasmes près de la cité d'Alixandre en 
Egipte le lundi ensuivant, .XIIJe. jour de decembre, a 
ung petit village qui est près d'Alixendre environ deux 
petites lieues françoises. Illec fut chargié tout nostre 
cariage sur les chamoix du Soudam pour le porter jusques 
a la cité. Si entrasmes avec les chamoix cedit jour 
mesmes a heure, et fusmes tresbien serchés a entrer 
dedans a la porte, pour savoir combien nous portiens 
d'argent et d'aultres choses. 

Dedans la cité d'Alixendre est le lieu ouquel 
la vierge saincte Katherine ot la teste coppée, et de 
celle place elle fut portée par les sains anges au commendement 
de Nostre Seigneur ou hault de la montaigne 
de Sinay, comme dit est devant. 

Dedans celledicte cité d'Alixendre a une grande 
rue, la plus belle rue et la plus large de toute la cité, 
laquelle est appelée la rue Saint Marc, car en icelle rue 
fut martiriziés saint Marc, le glorieux patron des 
Veniciens. 

En celle mesmes rue est le lieu ou la chartre 
estoit en laquelle madame saincte Katherine estoit mise 
en prison. 

En celle mesmes rue est le lieu et la place ou les 
roes furent drecées pour detranchier le corps de la vierge 
saincte Katherine, et illec sont encor les .IIIJ. pilliers de 
pierre de marbre sur quoy lesdictes roes furent drecées. 

Item, sachiés que en celledicte cité d'Alixendre a 
plusieurs belles demorances pour les chrestiens estranges, 
c'est assavoir pour les marchands et pour les pelerins, 
lesquelles demorances sont appellées « fondiques ». Et y 
a grant quantité d'icelles demorances, comme le fondique 
de France, le fondique des Veniciens, le fondique des 
Genevoix, le fondique des Castellains ou Arragonnois, 
le fondique des Chippriens, des Napolitains, des Enconnitains, 
des Marciliains ou Marcelle, des Candiens et des 
Nerbonnois. Et en icellui fondique de Nerbonne fusmes 
nous haubergez nous tous pelerins ; et en nul des 
autres fondiques ne peulent estre herbergez les pelerins, 
pour ce que en icellui fondique a official de par le Soudan, 
lequel est chrestien, et scet combien il doit rendre au 
Soudan de treu pour chascun an, et scet combien il doit 
avoir de chascun chrestian qui entre en Alixendre puisqu'il 
soit pelerin. Et est appelez icellui official « consulle, 
de Nerbonne et des pelerins. » 

De l'un des costés d'Alixendre sont les plus beaux 
et les plus grans jardins que l'en puist veoir, et de l'autre 
part est la marine. 

Alixendre est grande et belle cité, et si est tresbien 
fermée de bons et haulx murs et de tresgrosses tours 
bien defenssables, et belles portes et fortes. On y fine bien 
de bon vin es fondiques dessus dits. 

Nous partismes d'Alixendre en Egipte la bonne 
cité, et entrasmes en une nafve pour retorner en nostre 
pays, le mardi devant Noel, le .XXJe. jour de decembre. 

Dont il advint que cedit mardi environ mienuit 
partismes du port d'Alixendre qu'il faisoit bon temps et 
bon vent, mais nous ne fusmes mie .VJm. en sus dudit 
port que une si grande et horrible fortune se leva soudainement, 
laquelle nous dura le mercredi, le jeudi et le 
vendredi, vigille de Noel, et jusques au sabmedi jour de 
Noel qu'i fut jour. En celle malle fortune perdy nostre 
nafve l'un de ses tymons dont elle estoit gouvernée en 
partie, et fut renversée nostre voille par plusieurs fois en 
la marine malgré tous les mariniers. Et quant ce vint le 
soir de Noel, ung petit apprés mienuit, celle fortune 
nous doubla, et fist si obscur que l'un ne povoit veoir 
l'autre sur la nafve. Si estiens a celle heure aucques près 
de terre, c'est assavoir des roches de Chippre environ 
.XL. milles, qui estoit la chose qui plus nous desconfortoit 
et les marigniers ainsi. Et en verité il n'y avoit nul 
qui fist autre semblant fors que si comme cellui qui bien 
voit devant lui qu'il le fault morir. Ainsi nous jecta 
celle horrible fortune hors de nostre chemy, qui tendiens 
venir en Rodes, et nous nous trouvasmes près du royaume 
de Chippre, come dit est. Sy nous advint adont droit au 
point du jour, dont Nostre Seigneur soit loez et beneiz, 
qu'il nous saillit un vent de costiere qui nous eslargit ung 
peu enssus de ladicte terre et roches. Adont le jour 
se esclarcy, sy congneurent appertement nos marigniers 
que ils estoient devant l'isle de Chippre, et que illec avoit 
une grosse ville ou il avoit ung port ou couverte que on 
appeloit Limesso en Chippre. Et si comme il plut a 
Nostre Seigneur, nous arrivasmes devant icelle ville de 
Limesso, non pas tout près mais plus bas, environ heure 
de tierce, le jour de la Nativité Nostre Seigneur, dont un 
chascun de nous fut moult joyeux et regracia Nostre 
Seigneur de bon coeur. Et sachez que nous vous certiffions 
que nous oismes jurer a plusieurs, que par plusieurs 
fois avoient esté en plusieurs et diversses fortunes sur 
mer, sur la dampnacion de leurs ames, que onques en 
nulle fortune qu'ilz eussent eue n'orent si grant paour 
d'estre periz comme a ceste fois. Or en soit Nostre Seigneur 
par cent .M. fois louez et regraciés quant il nous delivra 
de tel peril, et vueille garder et saulver les corps et 
les ames de tous bons chrestiens par mer et par terre 
de la main et puissance du Deable d'enfer ! Amen. 

Nous descendimes a terre, c'est assavoir en ladicte 
ville de Limeso, qui fut jadis moult bonne cité, le dimenche 
ensuivant, jour de feste de saint Estienne premier 
martyr, .XXVJe. jour de decembre. Et sachiés que celle 
cité de Limeso, qui est la pluspart deshabitée, fut jadis 
ainsi destruicte par les Genevois pour le temps qu'ilz 
firent guerre au roy de Chippre, et encore en tiennent 
une moult fort cité et bon port qui est appellée Famagost 
en Chippre. Au surplus le roy de Chippre joyst paisiblement 
de toute l'isle de Chippre qui a .VIJc. mille de tour. 

En cette cité de Limesso sejournasmes nous depuis 
cedit dimenche jusques au sabmedi ensuivant, jour du 
nouvel an, qui a cedit jour le roy de Chippre nous avoit 
envoyé ung de ses escuiers et avec lui mules, chevaux et 
sommiers pour porter nostre cariage jusques en la cité de 
Nicossie. 

Celui jour du novel an fut chargez nostre cariage, 
et montasmes a cheval pour aler en ladicte cité de 
Nicossie ou le roy estoit. Et adressasmes nostre chemy 
pour aler en pelerinage droit a Saincte Croix qui est en 
Chippre, et est la croix ou le bon Larron fut pendus a la 
destre de Nostre Seigneur Jhesu Crist. Icelle saincte 
croix est de moult grant vertus, et est merveilleuse chose 
a veoir. 

Sachiés que icelle saincte croix en laquelle le 
bon Larron fut pendus, madame saincte Helene, mere 
de Constantin, apporta et mist en la plus haulte montaigne 
de tout le royaume de Chippre, laquelle montaigne 
pour verité est moult haulte et penable a monter. 

Au plus haut d'icelledicte montaigne a une belle 
eglise et belles demorances entour. En celle eglise a 
deux aultelz, c'est assavoir le grant autel de l'eglise et 
ung autre autel en une chappelle qui est darrier le grant 
autel. Illec ou cuer d'icelle eglise nous fut monstrez ung 
des clos dont Nostre Seigneur Jhesu Crist fut cloffichez 
en la vraye Croix. 

Darrier ladicte chappelle a une aultre petite chappelle, 
en laquelle est ladicte saincte croix du bon Larron. 
Et sachiés que c'est grant merveille que de veoir icelle 
saincte croix, car elle est grande et grosse et si se soustient 
en l'air, sans ce que l'en puisse apparcevoir que 
aucune chose la soustienne, et quant l'en y touche elle 
bransle fort. C'est merveilleuse chose et belle a veoir. 

Et si fait moult de beaux miracles dont il nous 
fut dit, en la cité de Nicossie, d'un chevalier françois 
demorant a la court du roy de Chippre, qui estoit appelez 
messire Durant, que lui mesmes l'an mil .IIJcIIIJxx. 
et XIIJ. se partit et print congié du roy de Chippre pour 
venir en France devers ses amis, et s'en ala icellui chevalier 
en pelerinage a icelle saincte croix de Chippre. Sy 
pourpensa, en faisant sa devocion, de tailler une piece 
d'icelle croix, et icelle piece mist en sa bource secrettement 
que nul ne s'en print garde, et entra en une nafve. 
Dont il advint que quant icelle nafve partit par bon 
temps et bel, une si grande fortune se leva en mer soudainement 
qu'il convint retourner icelle nafve au port 
dont elle estoit partie ; et par ainsi advint a icelle nafve 
par trois ou par quatre fois, et ne savoit icelle nafve partir 
du port par si bon temps ne par si bon vent que tantost 
ne se levast une fortune en mer pour laquelle il la failloit 
retourner au port. Pour laquelle chose ung chascun estoit 
esmerveillez et esbay que ce povoit estre, et mesmement 
iceluy chevalier en estoit tresesbay. Si se advisa de la 
piece de ladicte saincte croix qu'il avoit emblée et adont 
se fist mettre en la barque de la nafve et voguer a terre, 
et retourna en l'eglise de Saincte Croix en la montaigne 
dessus dicte, et illec laissa sa bource de soye et la piece 
de ladite saincte croix, et s'en retourna a ladicte nafve au 
plus tost qu'il pot, et entra dedans : et de la en avant se 
party la nafve d'icellui lieu et port sans fortune ne sans 
encombrier, et vint en France. Et depuis s'en est retournez 
en Chippre, et y estoit encor au jour d'uy demorant. 
De ladicte offense il demanda pardon au Roy qui lui 
pardonna ; mais le Roy fist adont faire ung gros trelis de 
fer, a quoy l'en ne peult approcher ladicte croix si 
comme l'en faisoit devant ; et si n'est ouvert icellui trelis 
s'il n'y a aucun de par le Roy. Sy aviens avec nous ung 
escuier du Roy qui icellui trellis nous fist ouvrir par les 
freres. 

Emmy icelle croix a une petite croix empée, de 
la vraye croix Nostre Seigneur Jhesu Crist, sur laquelle 
croisette l'en fait certaines bulettes qui portent moult 
grans vertus par mer et par terre. 

Apprès ce nous partismes d'illec environ heure de 
midi, et alasmes au giste en une ville que l'en appelle 
Nissa. Illec geusmes en une maison qui est au roy. 

Le mardi ensuivant, .IIIJe. jour de janvier, environ 
heure de midi, entrasmes en la cité de Nicossie, laquelle 
est tresbonne et belle cité et grande : et en icelle cité demeure 
le roy de Chippre plus souvent que en nulle autre 
bonne ville ne forteresse de son pays. 

Le roy de Chippre estoit assès bel homme et enlangagiez 
assés bon françois ; sy fist moult grant chiere, 
et demonstra grant signe d'amour aux pelerins. Car, 
ainsi come dit est devant, tantost qu'il sceut que nous 
fusmes arrivez a Limeso et que nous aviens desir de le 
veoir, il nous envoya chevaulx et sommiers pour aller a 
Nicossie, c'est assavoir aux Freres mineurs cordelliers ; 
et leans nous fist il apporter des propres litz de son 
hostel ; c'est assavoir des materas de laine pour gesir sus 
et des tappiz pour mettre entour nos chambres. 

Le mercredi, .Ve. jour de janvier, lequel estoit le 
soir des Roys, le roi de Chippre nous envoya a tous les 
pelerins ensemble de present cent pieces de poulailles, 
vint moutons, deux beufz, quatre ordrix plaines de tres 
bon vin vermeil, et quatre chievres plaines de tresbon 
vin de Marboa, et tresgrant plenté de tresbon pain blanc. 

Le dimenche ensuivant, .IXe. jour de janvier, nous 
renvoya le roy presens, c'est assavoir cent perdriz, .LX. lievres 
et .V. moustons sauvages qui estoit moult belle 
chose a veoir. 

C'estoit ung prince qui moult amoit la chasse, et 
avoit une petite beste non mye si grande comme ung regnart. 
Icelle beste est appellée « carable », et n'y a beste 
sauvage que icelle petite beste ne preigne, espicialment 
des bestes dessusdictes. 

Au surplus le roy nous fist tresbonne chiere, et 
nous envoya de ses plus beaux courciers pour aler a sa 
court devers luy. Et quant nous fusmes tous venus devers 
luy, il nous receut moult grandement a lie chere, et quant 
il ot une piece parlé a nous il manda a la royne qu'elle 
venist en sale. Adont vint la royne en la sale moult noblement 
et gracieusement acompagnée, c'est assavoir de 
quatre de ses filz et de cinq de ses filles, de chevaliers, de 
seigneurs et de dames et de damoiselles, et nous salua tous 
moult gracieusement. La royne de Chippre estoit adont 
moult honorablement parée, et avoit ung moult noble et 
riche chappel d'or, de pierres et de perles sur son chief. 
Ses quatre filz estoient moult gracieusement atournez et 
habituez. Les cinq filles estoient bien ordonnées, et avoient 
chascune ung chappel d'or, de pierres et de perles sur 
leurs testes. Apprès s'en retourna la royne et salua tous 
les pelerins au departir. Et apprès ce nous mena le roy 
esbattre aux champs en gibier, et puis retournasmes en 
nostre logis au giste. 

Verité est que icellui royaume de Chippre, qui 
est une isle, est une terre tresmalseine et enferme a 
gens qui n'y ont acoustumé d'habiter ; car une maniere 
de fievres y court qui voulentiers acqueillent les 
gens, dont l'en ne se peut respasser, se grant adventure 
n'est. 

Dont il advint que monseigneur Simon de Salebruche, 
qui par tous les lieux et voyages dessus diz avoit 
esté sain et haittiez, fort et viste, et encor estoit depuis 
qu'il fut retournez de devers le roy de Chippre, comme 
dit est, une petite fievre le print apprès ce qu'il eut digné 
en la compagnie et a la table de tous les seigneurs pelerins, 
le sabmedy .XVe. jour de janvier ; qui lui durerent 
trois accès tierces, et au quart luy changerent, et cuidoit 
estre tout guery. Non obstant il estoit gouverné par le 
conseil des phisiciens de la cité qui disoient a tous les 
seigneurs pelerins qui bien le visitoient en celle maladie 
que mondit seigneur n'avoit nul mal dont mort se deust 
ensuyr ; et mesmement disoit mondit seigneur aux dessusdiz 
et a ses gens qu'il ne sentoit de mal se petit non, 
fors tant qu'il ne pouvoit dormir a son aise. Et le dimenche 
ensuivant .XVJe. jour de janvier, il fut en trop meilleur 
point par semblant que encor n'avoit il esté de celle 
maladie, et ordonna empruntter une littiere pour 
venir a Limeso avec les autres pelerins qui se devoient 
partir bien tost, et reposa assés bien icelle nuit. 
Et quant ce vint le lundi matin ensuivant, le roy 
de Chippre lui envoia son ordre par ses chevaliers, 
et il receut l'ordre et les chevaliers moult gracieusement 
et sagement, et pria aux chevaliers qu'ilz le 
recommandassent au roy et le merciassent pour lui de 
son ordre qu'il lui avoit envoyée, apprès mercia les chevaliers 
de ce qu'ilz estoient illec venus. Ne demora pas 
granment apprès ce que les chevaliers se furent partis 
d'avec mondit seigneur, que il lui saillit soudainement une 
douleur en la teste et une challeur si grande que, le mardi 
environ midi, mondit seigneur rendit l'ame a Nostre 
Seigneur Jhesu Crist moult debonnairement et doulcement 
par semblant. Sy prie a Nostre Seigneur qu'il lui 
face pardon de ses pechés et qu'il reçoive son âme en 
paradis. Il est mis en terre en l'eglise de Saint François 
aux Cordelliers de Nicossie bien honnestement, et y a une 
tombe bien faicte et bien escripte dessus lui, et ainsi ses 
armes et lui sont painctes ou mur dessus lui, et sa baniere 
en une lance avec sa cotte d'armes. A son service furent 
plus de cinquante chevaliers et escuiers tant des seigneurs 
pelerins comme des gens du roy qui tous l'avoient visité 
en sa maladie, et mesmement monseigneur l'arcevesque 
de Terso qui moult debonnairement l'avoit visité et 
conforté en toute sa maladie. Cellui chanta la grant messe 
au service de mondit seigneur, duquel Nostre Seigneur 
Jhesu Crist reçoive l'ame et mette en la compagnie des 
sains Anges, en laquelle compagnie nous puissiens tous 
parvenir. Amen. 

Nous, les serviteurs dudit feu monseigneur de 
Salebruche, auquel Dieu pardoint, partismes de Nicossie 
avec les autres pelerins moult doulens et moult courroucez, 
comme ceulx qui avoient perdu leur seigneur et leur 
maistre, le sabmedi ensuivant .XXIJe. jour de janvier, et 
retournasmes au devant dit Limeso pour monter sur une 
grosse nafve genevoise qui illec estoit au port ; et eusmes 
tousjours conduit d'un escuyer de par le roi jusques 
audit Limeso. 

Nous montasmes sur celledicte nafve pour venir 
en Rodes, le dimenche matin ensuivant, .XXIIJe. jour de 
janvier, et tantost icelle nafve fist voille, et partismes 
du port dudit Limeso. 

Si nous advint que, quant nous eusmes passé le 
gouffre de Sathalie, nous eusmes vent si contraire que par 
force il nous convint aler prendre le port du Chastel 
Rouge, lequel est ou plus hault d'une petite isle qui est 
près de la Turquie a demye lieue. Et est celle isle et ledit 
Chastel Rouge de la seigneurie de Rodes. 

Et fusmes en cedit port .VIIJ. jours, et au .IXe. jour 
nous en partismes par bon temps. Mais quant nous 
fusmes hors d'icellui lieu environ .VJ. milles, le temps se 
rechanga, et cuidasmes retourner oudit port du Chastel 
Rouge qui est a cent milles de Rodes. Mais le vent contraire 
ne nous laissa ; sy en alasmes au large de la marine, et voltisasmes 
par trois jours, et au quart nous alasmes a ung 
port en Turquie qui est appelez l'isle de la Courrans, et 
n'y habite nully. 

Illec fusmes nous jusques au XXe de fevrier, 
auquel jour, si comme il plut a Nostre Seigneur, une 
petite barquette du Chastel Rouge passoit par illec et 
menoit sel en la Turquie. Sy feismes tant a iceulx que 
icelle barque menoient qu'ilz alerent descharger leur sel 
et retournerent devers nous ; sy entrasmes nous dix pelerins 
en icelle barque et nostre cariage, et nous porta 
jusques au Chastel Rouge ou il avoit bien douze mille. 

Sachiés que quant icelle barque nous vint a ladicte 
grosse nafve, nous n'aviens pas tous nos aises, car 
nous aviens esté trois jours et plus sans boire vin, et si 
estoient failliz tous nos vivres, passés .IIIJ. jours, ne 
nostre patron n'avoit vivres dont il nous peust aidier fors 
que d'un petit d'eau toute punaise et d'un petit de 
gravain bescuit plain de vers. Celledicte barque nous 
vint de grant secours et ayde ; sy issismes de celledicte 
nafve qui estoit de deux couvertes et alasmes en icelle 
barquette au Chastel Rouge, comme dit est. 

Illec audit Chastel Rouge nous fist le chastellain, 
qui est ung des freres de Rodes, tresbonne chere ; illec 
nous rafreschismes de pain et de vin qui nous fist grant 
confort. Et ainsi comme dit est devant, le Chastel 
Rouge est ung tresfort chastel, bel et bien assis sur une 
haulte montagne de roche, toute environnée de la marine ; 
et est a cent milles près de Rodes du costel devers 
orient. Et sont demorans en icellui chastel bien .LX. conduits 
de Gregeois qui labeurent et ahanent autour d'icellui 
chastel, et font le sel rouge sur la marine. 

Nous partismes d'icellui Chastel nous dix, et entrasmes 
en ladicte barquette que nous loyasmes pour 
nous mener à Rodes, le lundi .XXJe. jour dudit mois, et 
passasmes assés près d'illec par une isle que l'en appelle 
l'Isle de la Pucelle. Illec arrivasmes nous, et y trouvasmes 
une belle chappellette de Nostre Dame, qui est appellée 
Saincte Marie de la Pucelle. 

Item, d'illec nous venismes en ung autre lieu en 
Turquie, qui est appellez le Gouffre de Macry ; illec 
preismes nous eaue doulce. 

Et apprès d'illec venismes nous en ung autre 
lieu en Turquie que l'en appelle la Amasse greique, 
et apprès d'illec entrasmes ou pelaige pour passer en 
Rodes. 

Ainssin arrivasmes nous en Rodes sur celledicte 
barquette le mercredi apprès les Brandons, jour des .IIIJ. temps et .XXIIJe. jour du mois de fevrier, 
et y sejournasmes 
toute la karesme en attendent vaisseil chascun 
jour. 

Tout près de Rodes, a environ deux lieues, a ung 
tresbel et digne pelerinage, en ung lieu qui est appellé 
Nostre Dame de Philermes. Ce lieu est en une treshaulte 
montagne et forte, ou il avoit une tresforte et belle cité 
ou temps que l'isle de Rodes estoit au gouvernement de 
l'empereur de Constantinoble, contre lequel les habitans 
de l'isle se rebellerent contre lui ; et pour ceste rebellion 
l'empereur donna aux seigneurs, Freres de Rodes, celle 
isle, s'ilz la povoient conquerre. Lesquelz Freres demoroient 
pour icellui temps en l'isle de Chippre, et y estoient 
venus de la cité d'Acre en Sirie, apprès ce qu'ilz furent 
dechassés de Saint Jehan de Jherusalem. 

Quant iceulx Freres vindrent de Chippre en l'isle 
de Rodes, si l'eurent assés tost conquise par grant traveil 
qu'ilz y orent, excepté celle forte cité qui estoit en icelle 
montaigne de Philermes. Devant celledicte cité, furent 
lesdiz Freres .VIJ. ans a sieige, et prendre ne la povoient 
par engins ne par assaulx, par iceulx .VIJ. ans. En la fin 
les Freres penserent ung grant malice contre icelle cité ; 
sy firent tant qu'ilz orent a leur accord ung pastre de 
grosses bestes et menues, qui chascun jour issoient 
d'icelle cité et rentroient, pour paistre. Sy advint qu'un 
jour ilz tuerent et escorcherent plusieurs d'icelles bestes, 
et des cuirs d'icelles bestes se affublerent plusieurs d'iceulx 
Freres ; et quant les bestes rentrerent en la cité sur le tart, 
lesdiz Freres, qui estoient affublez d'iceulx cuirs de bestes et 
meslés entre elles, entrerent en icelle forte cité avecques 
icelles bestes que nul ne s'en advisa devant qu'ilz 
furent maistres des portes. Ainsi fut prinse celle forte 
cité, ou le siege avoit esté .VIJ. ans devant. Sy la deshabiterent 
les Freres, pour le grant traveil qu'elle leur avoit 
fait et pour ce que jamais ne fust rebelle ; neantmoings 
encor y a il ung bon et fort chastel. 

Et ainsi comme ou milieu d'icelle cité a une 
petite eglise bien belle, ou il a deux hermites. Illec en 
icelle eglise y a une image de Nostre Dame, belle et moult 
vertueuse, et qui fait moult de beaux miracles, et moult 
y ont parfaictement grant fience tous les habitans de l'isle, 
tant les Freres de Rodes comme les Gregois et autres marchans. 
Aultre habitacion n'a sur celle montagne, fors que 
encore y a de vielz murs de la cité, et n'a mye si long 
temps que encor ne veissiens nous, a Rodes, ung homme 
qui fut au siege devant ladicte cité avec les Freres, et fut 
nez en ladicte isle. 

Le jour du Grant Vendredi que nous estiens en 
l'eglise monseigneur Saint Jehan de Rodes, veismes nous 
plusieurs belles et sainctes reliques, entre lesquelles nous 
fut monstrée une espine de la digne Couronne dont Notre 
Seigneur Jhesu Crist fut couronnez a sa Passion. Sachiés 
que illec veismes nous appertement bel miracle, car environ 
midi quant le service fut fait, nous veismes icelle 
digne espine toute florie de petites florettes blanches, et 
nous fut juré et certiffié, par gens dignes et de foy, que 
autresfois avoient veue icelle espine en ung autre jour, laquelle 
n'estoit point florie, mais estoit noire ; et nous 
affermerent les seigneurs Freres ainsi que ainsi florist elle 
chascun an au jour du Grant Vendredi. 

Moult y ot ce jour sur l'autel d'autres sainctes et 
belles reliques et bien envaissellées. 

A Rodes a bel et notable port, et tout sur cedit 
port a seize molins a vent qui sont tous d'une route et 
tous près l'un de l'autre, et ont les plusieurs .VJ. volans. 

Nous partismes du port de Rodes pour retourner 
a Venise le dimenche apprès Pasques communians, .IXe. 
jour d'avril, l'an mil .IIJcIIIJxx. et XVJ., sur une nafve 
gouvernée de Grecz, que tous les pelerins avoient louée 
ensemble sans autre chose y mettre sus que leur voulenté. 

Sy feismes voille et costeasmes la Turquie grant 
temps a la main destre, et laissasmes l'isle de Quandie a 
la senestre : celle isle a .VIJm. de tour, et en sont seigneurs 
les Venitiens. 

Apprès passasmes par delez le Taut Saint Ange 
qui siet en la Morée, et le laissasmes a main destre. Et 
près d'illec, a deux mille en tournant vers la Turquie, est 
la bouche de Remotine, ou est ung estroit passage en 
mer par ou les vaisseaux vont en Rommenie que l'en souloit 
appeller Grecce. Et près d'illec a VJc. milles fut la cité de 
Constantinoble ou l'empereur demeure a present. Apprès 
y est Pera une forte cité tout devant Constantinoble, 
que les Genevoix y ont fait par force et la tiennent en 
leur main. D'illec peult on aler, et tout par mer, en Caffa, 
qui est ung pays ou il fait merveilleusement tresgrant 
froit en l'iver, si comme il nous fut dit et certiffié par 
marigniers et marchans qui plusieurs fois avoient esté es 
lieux dessusdits, esquelz nous ne fusmes mye, c'est 
assavoir oultre la dicte bouche de Rommenie. 

Assés près d'icellui Tau Saint Ange est une montaigne 
sur mer ou il y a ung hermitage et ung hermite. A 
environ XX milles près fut jadis la noble cité de Athenes qui 
est a present toute destruicte, et siet en la Morée. La 
Morée est ainsi comme une isle de .VIJc. mille de tour, 
environnée de mer excepté environ .V. milles de terre qu'il 
faudroit cosper, et puis seroit la mer tout autour d'icelle 
terre. De la Morée est seigneur le Depost qui est frere de 
l'empereur de Constantinoble, et sont tous chrestiens grecs. 

Apprès ce que nous eusmes passé ledit Tau Saint 
Ange et que nous fusmes tout près de Choron, une bonne 
ville fermée qui est aux Veniciens, le vent nous fut si 
contraire par .XV. jours entiers que onques ne peusmes 
passer icelle bonne ville, mais retournasmes arrier jusques 
a ung port en la Morée ou il a un chastel appellé Vitulo, 
et illec preismes raffreschissement de vivres. 

Apprès ce, au chief de .XV. jours refist bon vent 
pour nous. Si passasmes oultre, et passasmes par près de 
Modon, une cité devant escripte qui est aux Veniciens. 

Et tousjours fusmes sur mer sans prendre port 
jusques au .VJe. jour de may que, par le vent qui nous fut 
contraire, nous arrivasmes a une petite isle appellée l'isle 
de la Monte, qui est a .VJ. mille près de la cité de Raguise 
en Esclavonie. Et d'icelle isle entrasmes les aucuns en 
une barque, et entrasmes en la cité de Raguise pour avoir 
raffreschissement de vivres. 

La cité de Raguise est belle petite cité, les deux 
pars sur mer ; mais elle est merveilleusement et forment 
fermée de treshaulx murs, de treshaultes tours, de fossez 
murez, de marine. 

Et en celledicte cité, en l'eglise de monseigneur 
Saint Blaise, nous furent monstrées les dignes reliques 
qui s'ensuivent : 
Premiers, en l'eglise de monseigneur Saint Blaise, le 
chef d'icellui moult noblement envaissellé d'argent. Item, 
son bras destre avecques sa main, laquelle est encores entiere 
atout les ongles. 
Avec ce y avoit tout près d'illec une huche plaine 
d'autres reliques toutes envaissellées d'argent moult noblement, 
desquelles nous obliasmes les noms. 
Item, avec ce y veismes cellui digne drap ou touaille 
sur lequel le bon saint Simeon receut Nostre Seigneur 
Jhesu Crist entre ses bras, au Temple, le jour de la Purification, 
quant ledit saint Simeon dist : Nunc dimitis, etc. 
Et est icellui digne drap moult noblement envaissellé en 
ung coffre frestré de fin cristail, parmy lequel l'en peult 
veoir icellui drap tresclerement, et est tresblanc et espès, 
velus comme sont les ouvrages tissus a haulte lisse en 
la maniere de Frise qui seroit bien deliée. Sachiés que 
ceulx de la cité le tiennent moult chier, et ilz ont bonne 
cause selon les miracles qu'ilz en avoient veuz appertement, 
comme ilz disoient, et plusieurs fois, lesquelz seroient 
trop longs a escripre. 

Item, en l'eglise des Jacobins de Raguise nous fut 
montré l'un des dois de monseigneur saint Estienne, et de 
la vraye Croix de Nostre Seigneur Jhesu Crist, et plusieurs 
autres reliques de sains et de sainctes, qui estoient tresbien 
envaissellées en argent. 

Celledicte cité de Raguise devroit estre subgecte 
du tout au roy de Hongrie, mais les habitans d'icelle ce 
sont rebellés contre lui ; si lui payent ses droictures, et sont 
seigneurs et gouvernent la cité. 

A Raguise a bel petit port, bien fermé de grosses 
chaynes de fer. Et tout devant Raguise a un tresfort 
chastel sur une haute roche assise joignant a la mer, duquel 
yceulx citoyens ont la seigneurie. 

Oultre Raguise a grans montaignes, outre lesquelles 
est le royaume de Bossene ou il a tresmauvais 
chrestiens, si comme il nous fut dit, et d'aultre part la 
mer a senestre main. 

En venant de Rodes a Venise, laissasmes nous 
illec environ le royaume de Puille et bien en veismes le 
territoire ; et apprès y est Enconne. 

Nous partismes de l'isle de la Monte devant Raguise 
le mardi .IXe. jour de may, et tousjours fusmes en 
mer sans prandre port jusques au mardi apprès Penthecouste, 
.XXIIJe. jour de may, que a cedit jour nous arrivasmes 
au port de Venise. 

Et y sejournasmes .VJ. jours entiers, et y acchetasmes 
des chevaulx ; et pendant iceux .VJ. jours vindrent 
audit Venise monseigneur messire Henri de Bar et 
monseigneur de Coucy, qui s'en alerent en Hongrie, 
pour aller oultre ensemble monseigneur le conte de 
Nevers, contre les Turcs. Et nous baillerent lesdiz 
monseigneur Henry de Bar et monseigneur de Coucy 
leurs lettres de passage pour retourner en France. 

A Venise a ung grant lieu clos et bien fermé de 
murs et de mer, que l'en appelle « l'Archenal » ; c'est le lieu 
ou l'en fait les ouvrages de la cité, c'est assavoir les galées 
dont il y en auroit bien .IIIJxx. et dix, que vielz que 
neufves, a terre seiche et a tois couverts. Apprès y fait on 
les cordes des vaisseaulx, et Dieu scet se les maisons ou 
l'en les fait sont longues. Apprès y sont les forges ou l'en 
fait les anchres tant des galées comme des nafves. Apprès 
y fait on les rames et l'artillerie pour armer iceulx vaisseaulx. 
Et sachiés certainement que toutes ces choses sont 
de moult grant coust ; et tout ce fournist la cité de Venise. 

De droicte ordonnance les Veniciens envoyent 
chascun an .V. galées en la Terre Saincte, et arrivent 
toutes a Barust qui est le port de Damas en Surie ; et 
d'illec se partent les deux qui menent les pelerins au port 
de Jasfe qui est le port de Jherusalem et de Rames. Item, 
ilz en envoient chascun an .IIIJ. en Flandres. Item, ilz 
en envoient .IIIJ. en Constantinoble. Item, il y en a .VIIJ. 
qui gardent le gouffre de Venise jusques vers Modin, 
pour les robeurs desur mer. Assés envoient d'aultres 
vaisseaux par mer comme nafves, coques, paufriers, 
mairans, destrieres, grippories, et aultres vaisseaulx. 

Nous partismes de Venise pour venir en France 
le lundy .XXIXe. jour de may, et venismes au giste a Padua 
la cité. 

Le mardy ensuivant venismes au giste, depuis le 
disner, a Vincence qui est une belle et grande cité et est 
au duc de Milan. 

Le mercredy ensuivant, venismes au disner a Villenove, 
et au giste a Veronne, qui est une belle et grande 
cité et est au duc de Milan ; et si disnasmes illec le jeudi 
ensuivant, qui estoit le jour du Saint Sacrement. Et y 
veismes ledit jeudi plus de .VJc. personnes de route, deux 
a deux, qui se alloient batant d'escorgées, de chaynes de 
fer, parmy ladicte cité, en faisant procession avec les 
croix et les prebstres revestus, et en faisant leurs penitances 
en portant le corps Nostre Seigneur parmy icelle 
cité. Et avoient iceulx batans chascuns vestu une cotte 
de toille, les visages couvers fors que tant que en droit 
leurs yeulx avoit pertuis pour veoir a eux conduire, et se 
batoient d'icelles escourgées a nu entre les espaulles, et 
chantoient en eux batant tous ensemble ung chant 
pareil : et estoit merveilleuse chose et piteuse a veoir. 

Cedit jeudi venismes au giste a Picquiere, sur un 
lac. 

Et le vendredy ensuivant venismes a disner au 
Pont Neuf, et au giste a Bresse, une cité de Lombardie. 

Le sabmedi ensuivant, venismes a Palisseulle, et 
au disner et au giste a Vaubery ; et illec passasmes une 
riviere fort courrant a barc. 

Le dimenche ensuivant, .IIIJe. jour de juing, venismes 
au disner a Milan, qui est tresbelle cité et bonne ; 
et y faict l'en une belle et grosse eglise. Illec audit Milan 
sejournasmes nous deux jours et demy, en reposant nos 
chevaulx. 

Le mardi ensuivant .VJe. jour de juing, partismes 
de Milan, et venismes au giste a Karonne, une bonne cité. 

Le mercredi ensuivant, venismes au disner a Varaise, 
et au giste a Lavain sur le lac. 

Le jeudi ensuivant nous entrasmes et nos chevaulx 
en deux barques pour passer ledit lac Majour ; et venismes 
.IX. milles d'eaue au digner a Mergousse sur ledit 
lac devers France, et au giste cedit jour a Divoire qui est 
au pié du mont de Brique ; et illec loyasmes chevaulx 
pour porter nos cariages oultre le mont en alegant les 
nostres. 

Le vendredi ensuivant venismes au disgner a 
Sainct Pion en la montaigne, et au giste a Brique qui est 
au pié du mont de Brique par devers France. 

Le sabmedi ensuivant, au digner a Soute et au 
giste a Syon. 

Le dimenche ensuivant, au digner a Merteny, 
et au giste a Saint Moris en Chambely sur le Rosne. En 
l'eglise de Saint Moris en Chambely a de moult dignes 
reliques et belles, entre lesquelles nous fut monstrée 
grant partie du corps de monseigneur saint Morise noblement 
envaissellé. Et si nous furent monstrées deux dignes 
empoles plaines du sang de .VIm. chevaliers, qui furent 
occis illec près pour maintenir nostre foy, et eulx combatant 
contre les mescreans ; desquelz chevaliers les anges 
receurent partie de leur sang, et en emplirent icelles deux 
empoles que ilz mesmes apporterent de Paradis. Et peult 
ou bien assés congnoistre qu'elles ne furent onques faictes 
par mains d'omme terrien, et si ne scet on de quoy elles 
sont, mais tresbelles sont ; et icelles empolles scella 
monseigneur saint Martin de son grant seel, et en sont 
encor seellées. Assés y a d'aultres corps sains et dignes 
sans nombre. 

Le lundi ensuivant, .XIJe. jour de juing, partismes 
d'illec apprès digner, pour ce que nous y eusmes 
destorbe d'un de nos chevaulx qui morut illec, et passasmes 
le Rosne au port de Saint Moris, et venismes au 
giste a Viviers sur le lac de Lozanne. 

Le mardi ensuivant venismes digner a Lozanne, 
qui est une bonne cité assise sur icelui lac, et illec 
geusmes. 

Et le mercredi ensuivant venismes a disner a 
l'Esclées, et au giste a Voa. 

Le jeudi ensuivant venismes au disner a Salins, 
qui est bonne et grosse ville fermée, et au giste a 
Fontenay. 

Le vendredy ensuivant, .XVJe. jour de juing, passasmes 
la ripviere du Doulx a barc, et venismes disner a 
Saint Jehan sur la Sosne. Et illec passasmes la Sosne a 
barc et venismes au giste a Dijon ; et illec sejournasmes 
le sabmedi tout le jour. 

Le dimenche ensuivant partismes de Dijon, et 
venismes digner a Saint Saine, et au giste a Chansiaux. 

Le lundi ensuivant venismes au digner a Chastillon 
sur Seine, et au giste a Gié sur Seine. 

Le mardi ensuivant, .XXe. jour de juing, venismes 
au disner et au giste a Troyes en Champaigne. 

Et le mercredi ensuivant venismes au giste a 
Meiry sur Seine. 

Et le jeudi ensuivant, .XXIJe. jour de juing et surveille 
de feste saint Jehan Baptiste, l'an de grace de Nostre 
Seigneur .IIJcIIIJxx. et seize, refeusmes au disner a 
Englure. 

La grace a Nostre Seigneur Jhesu Crist, qui soit 
garde de tous chrestiens qui font et feront cedit saint 
voyage et qui l'ont fait, et nous doint a tous Paradis. 
Amen. 
